Australia, New Zealand tiada isu eksport daging ke China

(Australia dan New Zealand  mengesahkan penghantaran bekalan daging ke China dibuat seperti biasa/REUTERS)

SYDNEY/WELLINGTON, 16 Ogos- Australia dan New Zealand mengakui mengetahui laporan media China mengenai larangan import daging dari kedua-dua negara berkenaan oleh Beijing namun tidak menerima sebarang notis rasmi.Sehubungan itu, kedua-dua negara mengesahkan penghantaran bekalan daging ke China dibuat seperti biasa.Akhbar Australian Financial Review berkata, satu laporan media China memberitahu bahawa import pertanian, terutamanya daging, dari Australia dan New Zealand mungkin digantung kerana kebimbangan mengenai penyakit kaki dan mulut."Kami menyedari khabar angin. Kedutaan Australia di Beijing telah berhubung dengan Kastam China dan tiada pemberitahuan rasmi dikeluarkan," kata jurucakap Jabatan Pertanian Australia dalam satu kenyataan melalui e-mel.Pengarah Akses Pasaran di Kementerian Industri Utama New Zealand, Steve Ainsworth,, berkata eksport diteruskan seperti biasa.

"Kami telah membuat pertanyaan dengan pihak berkuasa China, termasuk melalui kakitangan kedutaan kami di China. kami menerima makluman yang mengesahkan bahawa produk New Zealand terus dibersihkan sebelum melepasi sempadan," katanya dalam satu kenyataan.

(Australia dan New Zealand tidak menerima sebarang notis rasmi larangan mengeksport daging ke China/REUTERS)

Australia mahupun New Zealand tidak melaporkan kes penyakit kaki dan mulut di kalangan ternakan. Tetapi kedua-dua negara mengambil langkah berjaga-jaga biosekuriti tambahan selepas virus haiwan itu ditemui di destinasi percutian popular Indonesia di Bali. Penyakit kaki dan mulut adalah penyakit haiwan yang sangat berjangkit yang menjejaskan lembu, biri-biri, kambing dan babi tetapi tidak menimbulkan ancaman kepada manusia. Pemodelan kerajaan Australia memproyeksikan wabak kaki dan mulut yang meluas di negara itu boleh mempunyai anggaran kesan ekonomi langsung sekitar AS$80 bilion -REUTERS


Vakisn COVID-19: Britain lulus vaksin Moderna yang diperbaharui

LONDON, 16 Ogos- Britain jadi negara pertama meluluskan vaksin moderna yang diperbaharui, disasarkan untuk perlindungan bagi virus asal dan varian Omicron. Agensi kawal selia kesihatan dan perubatan Britain MHRA memaklumkan ia memberi lampu hijau untuk vaksin berkenaan, yang akan digunakan sebagai dos penggalak dewasa.

Keputusan agensi itu berdasarkan data percubaan klinikal yang menunjukkan penggalak itu mencetuskan tindak balas imun yang kuat" terhadap kedua-dua Omicron dan virus asal 2020.Agensi itu memetik analisis penerokaan di mana vaksin itu juga didapati menjana tindak balas imun yang baik terhadap varian Omicron BA.4 dan BA.5 yang dominan pada masa ini.Ketua Eksekutif MHRA June Raine berkata generasi pertama vaksin COVID-19 yang digunakan di UK terus memberikan perlindungan penting terhadap penyakit itu dan menyelamatkan nyawa. - REUTERS


Cacar Monyet: Thailand lapor kes kelima membabitkan wanita tempatan

THAILAND, 16 Ogos- Seorang wanita tempatan berusia 25 tahun disahkan pesakit terbaharu cacar monyet di Thailand, menjadikan jumlah kes setakat ini mencecah lima orang.Wanita itu mempunyai sejarah perjalanan ke Dubai, Emiriah Arab Bersatu dan dipercayai dijangkiti sebelum tiba di negara itu.Wanita itu mengalami gejala sebelum tiba di Thailand.

Setibanya di Lapangan Terbang Suvarnabhumi, wanita itu dikesan mengalami simptom ketara dan ruam di badannya.Ujian makmal mengesahkan wanita itu positif cacar monyet.Pihak berkuasa kesihatan telah mengenal pasti dua penumpang warga asing yang duduk bersebelahan wanita itu dan dikategori sebagai kontak rapat.Pegawai kesihatan sedang mengesan penumpang itu dalam usaha membendung penularan cacar monyet.


Pihak berkuasa giat kenal pasti mangsa letupan pasar raya

YEREVAN, 16 Ogos- Letupan di sebuah pasar raya di Yerevan, Armenia meragut lima nyawa dan berbelas cedera dalam insiden terbabit.Punca sebenar insiden masih dalam siasatan.Pihak berkuasa bagaimanapun menafikan kejadian yang berlaku ada kaitan dengan aktiviti pengganas.Menurut saksi, kejadian berlaku dengan amat pantas terjadi dalam tempoh sekitar seminit.Impak letupan yang dahsyat mengakibatkan sebahagian daripada premis terbabit musnah sekali gus mengakibatkan puluhan pengunjung pasar raya terperangkap di sebalik runtuhan.Usaha mencari dan menyelamat dipergiat.Pasukan penyelamat bagaimanpaun tidak memiliki sebarang petunjuk mengenai jumlah mangsa yang masih hilang.-AFP

(Pihak bomba bergegas ke lokasi bagi memadamkan api kebakaran selain menjalankanoperasi menyelamat mangsa runtuhan secara serentak/AFP)


India sambut Hari Kemerdekaan yang ke-75

NEW DELHI, 16 Ogos- India menyambut ulang tahun kemerdekaannya yang ke-75.Bangunan bersejarah Kubu Merah kali ini dipilih sebagai lokasi sambutan sekali gus menyaksikan sambutan yang berlangsung dihadiri ribuan pengunjung yang turut serta memeriahkan hari peristiwa tersebut.Selain itu, upacara perarakan Hari Kemerdekaan yang diadakan, menambah seri majlis bermakna buat negara Asia Selatan itu.21 das tembakan dilepaskan meriam buatan tempatan, pertama kali digunakan sejak strategi Barangan Buatan India diperkenal pentadbiran Perdana Menteri, Narendra Modi.Pemimpin terbabit turut menyampaikan perutusan sempena hari bersejarah negara itu.Dalam ucapannya, Modi mengingatkan rakyat agar menamatkan pemikiran dan perbuatan berunsur penjajah."India akan terus progresif dan menjadi negara maju. Pembangunan yang dilaksanakan adalah berasaskan rakyat. Rakyat menjadi keutamaan," kata Modi.Beliau turut menegaskan prinsip India Pertama perlu dipopular dan diamalkan.India memperoleh kemerdekaan daripada Britih pada tahun 1947.-AFP


Clade I dan Clade II, nama baharu virus cacar monyet - WHO

GENEVA, 16 Ogos- Virus cacar monyet diberi nama baharu oleh Pertubuhan Kesihatan Sedunia (WHO).Tindakan itu dilaksana bagi mengelak tercetus masalah berkaitan budaya atau sosial.Nama Clade I dinamakan untuk kumpulan varian bekas Lembangan Congo di Afrika Tengah manakala kumpulan varian bekas Afrika Tengah dikenali sebagai Clade II.Nama baharu diputuskan WHO hasil persidangan sekumpulan pakar global dan ia digunakan serta-merta.Menurut WHO, sebarang virus baharu, penyakit berkaitan dan varian virus perlu diberi nama bagi mengelakkannya menyentuh isu budaya, sosial, negara, wilayah, profesional atau kumpulan etnik.Ia sekali gus meminimumkan kesan negatif terhadap perdagangan, pelancongan atau kebajikan haiwan.Bulan lalu wabak cacar monyet diisytihar sebagai kecemasan kesihatan global.-AFP


Suu Kyi dijatuhi hukuman enam tahun penjara kerana rasuah

(Aung San Suu Kyi /File AFP)

YANGON, 15 Ogos - Mahkamah junta Myanmar memenjarakan bekas Kaunselor Negara, Aung San Suu Kyi selama enam tahun kerana rasuah, kata sumber yang rapat dengan kes itu, menjadikan tempoh penjara pemimpin yang digulingkan itu meningkat kepada 17 tahun.Suu Kyi, 77 tahun, telah ditahan sejak pihak tentera menggulingkan kerajaan awam pimpinannya dalam rampasan kuasa pada 1 Februari tahun lalu.Sejak itu beliau dihadapkan dengan beberapa pertuduhan, termasuk melanggar Akta Rahsia Rasmi, rasuah dan penipuan pilihan raya. Beliau berdepan hukuman penjara selama berpuluh-puluh tahun jika sabit kesalahan atas semua pertuduhan.Suu Kyi dijatuhi hukuman "penjara enam tahun bawah empat pertuduhan antirasuah", kata sumber itu yang enggan dikenali kerana tidak diberi kuasa untuk bercakap dengan media.Tertuduh kelihatan dalam keadaan sihat dan tidak membuat sebarang kenyataan berikutan hukuman terbaharunya, tambah sumber itu.Jurucakap junta tidak dapat dihubungi untuk mendapatkan komen. Penerima Anugerah Nobel itu telah pun dijatuhi hukuman penjara 11 tahun kerana rasuah, menghasut rakyat menentang tentera, melanggar peraturan COVID-19 dan melanggar undang-undang telekomunikasi.Wartawan dihalang daripada menghadiri perbicaraan mahkamah manakala peguam Suu Kyi dilarang bercakap kepada media. -AFP

(Mahkamah junta Myanmar memenjarakan pemimpin awam yang digulingkan Aung San Suu Kyi (kiri) selama enam tahun kerana rasuah/File AFP)


Kes MH17 diputusan November ini

(Sebahagian daripada serpihan pesawat Malaysia Airlines MH17, yang ditembak jatuh di atas Ukraine pada 2014/AFP)

THE HAGUE, 15 Ogos - Mahkamah Belanda akan menyampaikan keputusan perbicaraan kes pesawat Malaysia Airlines MH17 yang ditembak jatuh di ruang udara Ukraine pada 17 November ini.Perbicaraan bermula pada Mac 2020 di mahkamah keselamatan tinggi berhampiran Lapangan Terbang Schiphol Amsterdam, lokasi pesawat Boeing 777 terbabit berlepas.“17 November 2022 telah dipilih sebagai tarikh penetapan keputusan perbicaraan kes jenayah MH17. Keputusan dijangka disampaikan pada sebelah petang," kata mahkamah dalam satu kenyataan.Perbicaraan itu diadakan di Belanda, berikutan siasatan antarabangsa yang meluas, kerana kebanyakan mangsa adalah warga Belanda.Tiga warga Rusia dan seorang warga Ukraine, yang semuanya masih bebas, dituduh membekalkan peluru berpandu yang memintas pesawat itu ketika dalam penerbangan dari Amsterdam ke Kuala Lumpur pada 17 Julai 2014.Pendakwa raya Belanda berkata pesawat itu ditembak jatuh oleh peluru berpandu BUK buatan Rusia, yang ditembak dari wilayah di timur Ukraine yang diduduki pemisah pro-Moscow.Mahkamah digesa menjatuhi hukuman penjara seumur hidup terhadap keempat-empat tertuduh iaitu Igor Girkin (warga Rusia), Sergei Dubinsky dan Oleg Pulatov dan Leonid Kharchenko dari Ukraine.Pulatov adalah satu-satunya tertuduh yang mempunyai representasi undang-undang. Keempat-empat defendan menegaskan mereka tidak bersalah dan enggan hadir di mahkamah.

Girkin yang dikenali dengan nama samaran "Strelkov", merupakan suspek paling berprofil tinggi.Dia merupakan bekas perisik Rusia yang didakwa membantu memulakan konflik di Ukraine pada 2014, dan lantang bersuara tentang pencerobohan Rusia di Ukraine ketika ini.Penyiasat antarabangsa berkata peluru berpandu BUK pada asalnya dibawa dari pangkalan tentera Rusia, kononnya untuk digunakan dalam memerangi tentera Ukraine.Peguam Pulatov sebaliknya berkata pihak pendakwa gagal membuktikan bahawa BUK yang dibekalkan Rusia digunakan untuk menembak jatuh pesawat berkenaan.Tragedi itu mengorbankan kesemua 298 penumpang, kru kabin dan juruterbang pesawat berkenaan. -AFP


Lagi warga Palestin terbunuh, pencerobohan di Baitulmaqdis

(Kawasan perkampungan Palestin di Ain Samiya, timur Ramallah di tengah Tebing Barat yang bakal dimusnahkan tentera Israel/AFP)

BAITULMAQDIS, 15 Ogos- Seorang lagi pemuda Palestin terbunuh dalam pencerobohan terbaharu di timur Baitulmaqdis.

Pihak keselamatan Israel memaklumkan lelaki Palestin itu terbunuh kerana cuba menikam seorang anggota ketika serbuah di sebuah kediaman awal pagi hari ini.

“Suspek yang cuba menikam anggota kami telah dineutralkan,” kata polis kepada agensi berita Palestin, WAFA yang melaporkan lelaki tersebut bernama Mohammed al-Shaham, 21, mati di hospital tentera Israel.

Polis rejim di sempadan Baitulmaqdis telah melancarkan serbuan di kediaman penduduk Palestin di perkampungan Kafr Aqab atas alasan untuk mengesan senjata; kawasan penduduk yang dianggap Israel termasuk dalam wilayah yang dirampas mereka.

Bapa kepada mangsa, Ibrahim al-Shaham berkata “polis sempadan telah menembak anaknya di kepala dari jarak dekat, lapor WAFA.

Waris itu mendakwa pegawai berkenaan telah “meninggalkan anaknya dalam keadaan berdarah di atas tanah kira-kira 40 minit dan selepas itu mengumumkan kematian anaknya,” tambah laporan itu.

Polis tidak menyatakan sama ada mereka menemui sebarang senjata di rumah tersebut.

Setiausaha Agung Pertubuhan Pembebasan Palestin baharu, Hussein al-Sheikh, berkata telah “berlaku perlakuan jenayah” ... dan menggesa siasatan antarabangsa dengan kadar segera.”

Ahad lepas, lapan anggota tentera Israel dan seorang warga Amerika Syarikat cedera selepas lelaki Palestin melepaskan tembakan ke arah sebuah bas berhampiran Old City, Baitulmaqdis. -AFP

(Tentera Israel melepaskan gas pemedih mata ke arah penduduk Palestin yang membantah pencerobohan Israel di Nablus, Tebing Barat pada 12 Ogos 2022/fail AFP)


UK beri kelulusan kepada vaksin Moderna baharu yang menyasarkan varian Omicron

(Vaksin COVID-19 dengan logo Moderna di latar belakang/AFP)

LONDON, 15 Ogos- Pengawal selia dadah United Kingdom (UK) meluluskan vaksin Moderna yang dikemas kini, menyasarkan varian Omicron dan virus COVID-19 dalam bentuk asal.Agensi Pengawalseliaan Produk Perubatan dan Kesihatan (MHRA) dalam satu kenyataan memaklumkan, ia vaksin untuk dos penggalak dewasa itu diluluskan "selepas didapati memenuhi piawaian keselamatan, kualiti dan keberkesanan pengawal selia UK".Ia merupakan vaksin COVID-19 "bivalen" pertama yang diluluskan oleh pengawal selia Britain.Ketua eksekutif MHRA, June Raine berkata data daripada ujian klinikal menunjukkan ia mendorong "tindak balas imun yang kuat" terhadap Omicron dan virus asal yang terus berkembang.

(UK ialah negara pertama di dunia yang membenarkan vaksin penggalak omicron/AFP)

Bulan lepas, Pertubuhan Kesihatan Sedunia (WHO) memberi amaran bahawa wabak itu "belum berakhir" disebabkan penyebaran subvarian Omicron dan tindakan pihak berkuasa menarik balik langkah kawalan.Separuh daripada vaksin Moderna, dipanggil Spikevax bivalent Original/Omicron, menyasarkan virus asal 2020 dan separuh daripada varian Omicron (BA.1). -AFP


Genap setahun Taliban berkuasa, keamanan belum stabil?

(Gambar pada 10 Ogos 2021 menunjukkan penduduk memanjat pesawat kerana mahu meninggalkan negara/Fail AFP)

KABUL, 15 Ogos- Hari ini genap setahun Taliban kembali berkuasa di Afghanistan. Cuti umum turut diisytiharkan di seluruh negara. Selama 12 bulan pemerintahan Taliban, situasi politik serta keselamatan dilaporkan media asing, masih belum stabil sepenuhnya.

Penguasaan Taliban kembali selepas kumpulan itu berjaya menawan semula Kabul daripada tentera kerajaan ketika itu, menamatkan campur tangan tentera asing di ketuai Amerika Syarikat (AS).

“Kami mematuhi kewajiban ke jalan jihad dan mahu membebaskan negara,” kata Niamatullah Hekmat, seorang anggota pasukan bersenjata Taliban yang masuk ke Kabul pada 15 Ogos tahun lalu beberapa jam selepas presiden ketika itu, Ashraf Ghani meninggalkan negara.

Pengunduran tentera asing secara tergesa-gesa berterusan sehingga 31 Ogos sekali gus mewujudkan suasana kucar-kacir dengan puluhan ribu penduduk ke lapangan terbang Kabul untuk meninggalkan Afghanistan.

Gambar penduduk memenuhi kawasan lapangan terbang dan ada yang memanjat bumbung pesawat, berpaut pada pesawat kargo tentera AS yang berlepas sehingga jatuh tergolek di landasan -- disiarkan dalam berita di seluruh dunia.

Setakat ini, pihak berkuasa tidak mengumumkan sebarang acara atau program sambutan rasmi setahun pemerintahan Taliban, cuma stesen berita tempatan menyebut akan menyiarkan satu program khas.

Seorang anggota Taliban berkata dia gembira pergerakan (Taliban) kembali berkuasa.

Agensi bantuan kemanusiaan pula mengulas separuh daripada 38 juta penduduk kini berdepan isu kemiskinan yang serius.

“Ketika kami masuk ke Kabul, setelah AS (tentera asing) meninggalkan negara, ia adalah memori paling menggembirakan,” kata Hekmat anggota khas yang mengawal istana presiden.

(Gambar pada 9 Ogos 2022, lelaki Afghanistan sedang menonton televisyen di sebuah restoran di Kabul, hampir setahun selepas Taliban kembali berkuasa/AFP)

Bagaimanapun bagi sesetengah penduduk Afghanistan terutama kaum wanita – penguasaan semula Taliban hanya menambah kesukaran.

Pada awalnya, Taliban berjanji akan memperkenalkan undang-undang atau peraturan lebih mesra berbanding ketika mereka berkuasa pertama kali dari tahun 1996 sehingga 2001.

Namun ketika ini didakwa banyak sekatan telah dikenakan terhadap golongan wanita.

Puluhan ribu kanak-kanak perempuan tidak dapat ke sekolah menengah apabila Taliban dilaporkan menutup sekolah untuk mereka manakala kakitangan awam wanita dihalang daripada kembali bertugas.

Pada Mei, Taliban telah mewajibkan kaum wanita supaya menjaga aurat selain memaki burqa.

“Dari hari pertama mereka (Taliban) berkuasa, hidup sudah tiada lagi erti,” kata Ogai Amail, penduduk Kabul.

“Semuanya telah dirampas daripada kami, mereka telah mencampuri sehingga ke ruang peribadi,” katanya.

Berita berkaitanUlama Taliban antara dua orang mati dan tiga cedera, Daesh mengaku bunuhTaliban wajibkan wanita Afghanistan tutup penuh bahagian tubuhAidilfitri, Taliban berjaya kekalkan kebebasan, pemimpin ucap tahniahAS dan sekutu gesa Taliban buka semula sekolah untuk kanak-kanak perempuanMalaysia mahu Taliban beri hak sama rata pendidikan kepada golongan wanita

Meskipun ada rakyat Afghanistan mengakui keganasan semakin berkurangan sejak Taliban kembali berkuasa, krisis kemanusiaan dilaporkan telah menyebabkan banyak penduduk amat memerlukan bantuan hidup.

"Orang ramai yang datang ke kedai kami merungut, harga barangan terlalu tinggi sehingga kami peniaga membenci diri sendiri," kata Noor Mohammad, peniaga dari Kandahar, pusat pentadbiran de facto Taliban.

"Kami mungkin miskin, kami mungkin menghadapi kesukaran, tetapi ‘bendera putih Islam’ kini berkibar tinggi selama-lamanya di Afghanistan", kata seorang anggota Taliban, pengawal taman awam di Kabul. –AFP


Serangan terhadap stesen janakuasa Zaporizhzhia meningkatkan risiko bencana

(Loji kuasa nuklear Zaporizhzhia di luar bandar Enerhodar yang dikawal Rusia di Ukraine/REUTERS)

KIEV, 15 Ogos- Serangan terhadap stesen janakuasa Zaporizhzhia di tenggara Ukraine, meningkatkan risiko berlakunya bencana nuklear terbesar di Eropah. Amaran itu dikeluarkan Datuk Bandar Energodar, Dmytro Orlov ketika Ukraine dan Rusia saling menuduh melancarkan serangan di kemudahan berkenaan. Katanya, hampir setiap hari kawasan stesen berkenaan dihujani bom sejak beberapa minggu lalu. Stesen Zaporizhzhia di tenggara Ukraine telah diduduki oleh tentera Rusia sejak Mac, dan Kiev telah menuduh Moscow meletakkan ratusan askar dan senjata di sana bagi mengelak serangan."Apa yang berlaku di sana adalah keganasan nuklear secara terang-terangan, dan ia boleh berakhir tanpa diduga pada bila-bila masa," kata Datuk Bandar Energodar, Dmytro Orlov.-AFP

Stesen janakuasa Zaporizhzhia di selatan Ukraine telah diduduki pada awal peperangan dan ia kekal di tangan Rusia/AFP)


PHNOM PENH, 15 Ogos- Kemboja menyaksikan peningkatan ketara dalam penangkapan dan rampasan dadah sepanjang tempoh tujuh bulan pertama tahun ini, kata Jabatan Polis Antidadah (ADP), lapor Agensi Berita Vietnam.Pihak berkuasa Kemboja menahan 9,151 orang suspek berkaitan dadah dalam tempoh Januari-Julai tahun ini, meningkat 16 peratus berbanding 7,876 dalam tempoh yang sama tahun lepas, katanya sambil menambah kira-kira 3.27 tan metrik dadah terlarang telah dirampas, meningkat hampir 240 peratus daripada 963 kg sebelumnya.Antara jenis dadah yang dirampas termasuk heroin, ekstasi, kokain, kristal methamphetamine, pil methamphetamine, cathinone dan ketamin.

(Kemboja tangkap lebih 9,100 suspek dadah dalam tempoh tujuh bulan/Foto hiasan)

Selain itu, kira-kira 201 tan metrik bahan dadah, 17 pucuk pistol, 31 raifal dan banyak kenderaan serta peralatan yang dirampas daripada suspek.Perdana Menteri Kemboja, Hun Sen menggesa usaha bersepadu untuk memerangi penyalahgunaan dadah dengan mengatakan bahawa memerangi dadah terlarang adalah keutamaan.Negara Asia Tenggara itu tidak mempunyai hukuman mati bagi pengedar dadah. Di bawah undang-undangnya, sesiapa yang didapati bersalah mengedar lebih 80 gram dadah terlarang boleh dikenakan penjara seumur hidup.-BERNAMA


Kapal pertama muatan bijirin dari Ukraine, selamat tiba di Istanbul

ISTANBUL, 15 Ogos- Kapal pertama yang membawa bijirin dari Ukraine, selamat tiba di Istanbul, pada Ahad. Perkara tersebut disahkan Pusat Koordinasi Bersama di Istanbul. Kapal Sormovskiy membawa 3,050 tan metrik gandum menerusi Laut Hitam, berlepas dari perlabuhan Chornomorsk Jumaat lalu.

Kapal dengan bendera Belize itu adalah yang pertama membawa bijirin dari Ukraine melalui Laut Hitam sejak pencerobohan Rusia. Sebanyak 18 buah kapal, telah berlepas dari Ukraine sejak dua minggu lalu. Ia susulan perjanjian yang dipersetujui Rusia untuk menyambung semula eksport gandum dari Ukraine, setelah hampir lima bulan terkandas susulan pencerobohan Moscow. Perjanjian itu, yang diuruskan oleh Pertubuhan Bangsa-Bangsa Bersatu (PBB) bersama Turki, dimeterai bulan lalu di tengah-tengah kebimbangan bahawa kehilangan bekalan bijirin Ukraine akan membawa kepada kekurangan bekalan makanan yang teruk dan juga kebuluran.-REUTERS

Kapal Sormovskiy 121 dilihat berlepas dari pelabuhan Chornomorsk selamat tiba di Istanbul, selepas memulakan semula eksport bijirin/REUTERS)


Lima maut dalam letupan 'jenayah terancang' di Ecuador

(Anggota keselamatan membuat pemeriksaan di kawasan letupan / AFP)

QUITO, 15 Ogos- Lima orang maut dan 16 yang lain cedera dalam satu letupan pada Ahad di bandar pelabuhan Ecuador, Guayaquil dalam serangan yang disifatkan kerajaan sebagai jenayah terancang.Presiden Guillermo Lasso mengisytiharkan darurat di bandar Guayaquil yang kedua terbesar di negara itu.Dalam letupan tersebut, lapan rumah dan dua kereta musnah.Lasso memberi amaran di Twitter bahawa kerajaannya yang baru berusia setahun sama sekali tidak membenarkan jenayah terancang cuba mengawal negara itu.Keadaan darurat berkuat kuasa mulai Ahad di bandar pantai barat daya itu, dan akan berlangsung selama 30 hari, kata Setiausaha Keselamatan Diego Ordonez pada satu sidang akhbar.Menteri Dalam Negeri Patricio Carrillo berkata, lima yang maut telah dikenal pasti dan tiada seorang pun yang mempunyai rekod jenayah.Tambahnya, mereka yang cedera dalam letupan itu dipercayai "tentera upahan jenayah terancang," yang terlibat dalam pengedaran dadah.“Ia adalah pengisytiharan perang terhadap negara,” tambah Carrillo di Twitter.Terletak di antara Colombia dan Peru, dua pengeluar kokain terbesar di dunia, Ecuador menghadapi gelombang jenayah yang didorong oleh dadah yang telah mendorong sejumlah situasi menakutkan, termasuk mayat dipenggal tergantung di jambatan.Ketegangan antara kumpulan dadah yang bersaing telah mencecah penjara Ecuador, di mana pertempuran dan pembunuhan beramai-ramai telah meragut sekurang-kurangnya 400 nyawa sejak Februari 2021."Sama ada kita menghadapinya (jenayah terancang) bersama-sama, atau masyarakat akan membayar harga yang lebih tinggi," kata Carrillo.Ecuador pada 2020 menyumbang 6.5 peratus daripada semua kokain yang dirampas di dunia, menurut angka terkini Pertubuhan Bangsa-Bangsa Bersatu.Dan tahun lepas, negara dengan 18 juta orang itu menyaksikan kadar pembunuhan meningkat iaitu 14 kes pembunuhan setiap 100,000 orang, melonjak hampir dua kali ganda daripada kadar 2020. -AFP

(Keadaan rumah yang rosak akibat letupan pada Ahad / AFP)


Delegasi anggota Kongres AS tiba di Taiwan ketika ketegangan China memuncak

(Ketua Pengarah Jabatan Hal Ehwal Amerika Utara, Kementerian Luar Taiwan, Douglas Hsu menyambut wakil AS, John Garamendi di Lapangan Terbang Taipei Songshan di Taipei/ REUTERS)

TAIPEI, 15 Ogos- Delegasi Kongres Amerika Syarikat (AS) tiba di Taiwan bagi lawatan dua hari, di mana mereka akan bertemu dengan Presiden Tsai Ing-wen.Rombongan itu adalah kumpulan peringkat kedua tertinggi yang melawat Taiwan di tengah ketegangan ketenteraan berterusan dengan China, 12 minggu selepas lawatan Speaker Dewan Perwakilan, Nancy Pelosi.Kedutaan umum AS di Taipei memaklumkan, delegasi terbabit diketuai Senator Ed Markey diiringi empat anggota kongres lain yang disifatkan sebagai sebahagian daripada lawatan terbesar ke rantau Indo-Pasifik."Delegasi ini akan bertemu dengan pemimpin kanan Taiwan bagi membincangkan mengenai hubungan AS-Taiwan, keselamatan serantau, perdagangan dan pelaburan, rantaian bekalan global, perubahan iklim serta beberapa isu berkepentingan bersama," katanya.Pejabat Presiden Taiwan berkata, rombongan itu bertemu Tsai pada pagi hari ini."Ketika China meningkatkan ketegangan di Selat Taiwan dan rantau ini dengan menjalankan latihan ketenteraan, Markey yang memimpin delegasi ke Taiwan sekali lagi menunjukkan sokongan kukuh Kongres AS terhadap Taiwan," katanya dalam kenyataan.Jurucakap Markey memaklumkan, beliau mempengerusikan Jawatankuasa Kecil bagi Perhubungan Luar Senat Asia Timur, Pasifik dan Keselamatan Siber Antarabangsa.Pemimpin lain yang turut serta dalam lawatan itu adalah John Garamendi dari Kumpulan Kerja Kawalan Senjata dan Senjata Nuklear serta Don Beyer.Jelasnya, dengan kehadiran penggubal undang-undang itu, Taiwan akan memperkasakan lagi sokongan AS terhadap negara berkenaan berdasarkan Akta Hubungan Taiwan, Penyataan Bersama AS-China dan Enam Jaminan selain menggalakkan kestabilan serta keamanan di Selat Taiwan.Delegasi itu juga dijangka bertemu dengan pemimpin dan ahli sektor swasta bagi membincangkan hal kepentingan bersama termasuk mengurangkan ketegangan di Selat Taiwan serta mengembangkan kerjasama ekonomi dalam pelaburan dan semikonduktor.

(Ketua Pengarah Jabatan Hal Ehwal Amerika Utara, Kementerian Luar Taiwan, Douglas Hsu (tengah)bersama wakil AS,Alan Lowenthal, John Garamendi, Don Beyer dan Aumua Amata Coleman Radewagen di Lapangan Terbang Taipei Songshan di Taipei/ REUTERS)

Jurucakap Majlis Keselamatan Negara Rumah Putih berkata, anggota kongres sudah mengadakan lawatan ke Taiwan sejak berdekad lalu dan akan terus berbuat demikian, sambil menambah bahawa lawatan itu sejajar dengan dasar Satu China yang sudah lama wujud di AS.Menerusi dasar itu, AS mempunyai hubungan diplomatik rasmi dengan Beijing, bukannya Taiwan, namun Washington tidak mengambil pendirian sama ada Beijing memiliki kedaulatan ke atas Taiwan selain terikat di bawah undang-undang AS bagi menyediakan Taiwan dengan cara untuk mempertahankan dirinya.Sementara itu, Kedutaan China di Washington berkata, anggota kongres AS harus bertindak selaras dengan dasar Satu China-kerajaan AS .Mereka juga menegaskan bahawa lawatan terbaru Kongres ke Taiwan sekali lagi membuktikan bahawa AS tidak mahu melihat kestabilan di Selat Taiwan serta tidak berusaha mengurangkan konfrontasi antara kedua-dua pihak.Beijing yang selama ini mendakwa Taiwan sebagai sebahagian daripada wilayahnya menjalankan latihan ketenteraan di sekeliling negara berkenaan selepas Speaker Dewan Perwakilan AS, Nancy Pelosi melawat Taipei pada awal bulan ini. - REUTERS


Latihan ketenteraan, perkukuh kerjasama pertahanan udara

BANGKOK, 15 Ogos- Thailand dan China memulakan latihan tentera udara bersama buat julung kalinya, beberapa tahun selepas terhenti akibat COVID-19.Sumber kementerian pertahanan China memaklumkan, ia melibatkan kontinjen besar merangkumi jet pejuang, pengebom dan pesawat amaran awal.

(Latihan dijadualkan berlangsung sehingga khamis depan / Foto AFP)

Latihan 'Falcon Strike' dilakukan selepas latihan ketenteraan terbesar China di sekitar Taiwan yang dilakukan sebagai membalas lawatan Speaker Kongres Amerika Syarikat (AS), Nancy Pelosi.Ketua Udara Marshall Thai, Prapas Sornchaidee, berkata 'Falcon Strike' yang berlangsung hari ini hingga Khamis minggu depan, di timur laut negara itu bertujuan untuk menguatkan hubungan dan persefahaman dengan China.Ia menambah latihan itu akan membabitkan sokongan udara, serangan ke atas sasaran darat dan penempatan tentera berskala kecil dan besar. - AFP


Gereja terbakar di Mesir, 40 maut 55 lagi cedera

KAHERAH, 15 Ogos- Lebih 40 penganut agama Kristian terkorban dalam satu kebakaran di dalam gereja di bandar Giza, hari ini.Ia dipercayai akibat daripada litar elektrik yang mencetuskan percikan api ketika hampir 5,000 penganut berkumpul di dalam gereja Abu Sifin dekat kejiranan Imbaba, dan mengakibatkan rempuhan.

(Gereja Abu Sifin terbakar / Foto Reuters)

Sumber keselamatan berkata, kira-kira 55 orang cedera.Sebanyak 15 kenderaan pemadam kebakaran bergegas ke tempat kejadian untuk memadamkan api, manakala ambulans menghantar mangsa ke hospital berdekatan.Kementerian Kesihatan berkata, ambulans menghantar sekurang-kurangnya 55 yang cedera ke hospital.Mesir mempunyai kira-kira 10 peratus penganut agama Kristian. - REUTERS


Shanghai buka semula sesi persekolahan 1 September

SHANGHAI, 14 Ogos- Sesi persekolahan bagi semua sekolah termasuk menengah, rendah dan tadika di Shanghai akan dibuka semula pada 1 September, selepas beberapa bulan ditutup akibat COVID-19.Suruhanjaya Pendidikan Perbandaran Shanghai berkata semua guru dan murid perlu menjalani ujian asid nukleik bagi COVID-19 setiap hari sebelum meninggalkan kampus.Menerusi kenyataan, suruhanjaya itu juga menyeru guru dan pelajar untuk melaksanakan "pengurusan kesihatan diri" selama dua minggu sebelum sesi pembukaan semula sekolah.Shanghai menutup semua sei persekolahan pada pertengahan Mac lalu, sebelum kawalan pergerakan selama dua bulan di bandar itu bagi memerangi penularan COVID-19 paling teruk, April dan Mei 2022.Ia membenarkan beberapa pelajar sekolah menengah untuk kembali ke kelas pada bulan Jun. Manakala sebahagian besar yang lain meneruskan sesi pembelajaran di rumah untuk baki penggal.

(Seorang guru memakai pelitup muka ketika mengajar di sebuah sekolah menengah/REUTERS)

Pengumuman mengenai pembukaan semula sekolah membawa kelegaan kepada ramai penduduk. Shanghai, bandar yang paling ramai penduduk di China, melaporkan lima kes baharu jangkitan tempatan COVID-19, semuanya tidak gejala, pada hari Sabtu. Manakala sebanyak 2,467 kes jangkitan domestik dilaporkan di seluruh negara.Semalam, pihak berkuasa China mengumumkan pelanjutan keperluan ujian mingguan COVID-19 dan melanjutkan ujian percuma sehingga akhir September dalam usaha untuk mengawal penularan virus tersebut. Wilayah selatan Hainan kini menjadi yang paling teruk terjejas di China rantau ini, dengan 494 kes simptomatik dan 846 kes tidak gejala dilaporkan.Timbalan Perdana Menteri China, Sun Chunlan menggesa Hainan untuk mencapai sifar kes di peringkat komuniti secepat mungkin apabila dia memeriksa beberapa tempat di pulau itu, termasuk Lapangan Terbang Antarabangsa Sanya Phoenix pada hari Sabtu, lapor media kerajaan.-REUTERS


Dua lagi kapal bawa bijirin berlepas dari Pelabuhan Laut Hitam

ANKARA, 14 Ogos- Dua lagi kapal membawa muatan bijirin berlepas dari pelabuhan Laut Hitam Ukraine. Ini menjadikan keseluruhan sebanyak 16 kapal dengan 450,000 tan produk pertanian telah berlepas dari negara bergolak itu sejak awal Ogos.Menurut kenyataan Kementerian Pertahanan Turkiye, kapal Fulmar S dengan bendera Barbados meninggalkan pelabuhan Chornomorsk, Ukraine membawa 12,000 tan jagung ke Wilayah Iskenderun, Turkiye.Manakala, kapal Thoe pula membawa 3,000 tan biji bunga matahari ke Tekirdag. Sebuah lagi kapal akan berlepas dari Ankara ke Ukraine untuk membeli bijirin.

(Kapal kargo berbendera Barbados Fulmar S tiba di pelabuhan Chornomorsk/ REUTERS)

Kementerian Infrastruktur Ukraine berkata pada hari Sabtu bahawa 16 kapal yang membawa 450,000 tan hasil pertanian telah berlepas dari pelabuhan laut Ukraine sejak awal Ogos di bawah perjanjian yang memastikan laluan selamat untuk kapal.Perjanjian eksport bijirin dilaksanakan Turkiye dan PBB ditandatangani Rusia dan Ukraine, membolehkan eksport bijirin dari pelabuhan Laut Hitam disambung semula selepas terhenti selama lima bulan akibat peperangan.Presiden Volodymyr Zelensky berkata bahawa dalam tempoh kurang daripada dua minggu, Ukraine telah berjaya mengeksport jumlah bijirin yang sama dari tiga pelabuhan seperti yang dilakukan melalui jalan raya sepanjang Julai."Ini telah memungkinkan untuk mengurangkan keterukan krisis makanan," katanya dalam ucapan video pada Sabtu.

Ukraine berharap dapat meningkatkan eksport maritimnya kepada lebih tiga juta tan bijirin dan produk pertanian lain setiap bulan dalam masa terdekat.Ukraine dan Rusia adalah pengeksport bijirin utama, dan sekatan pelabuhan Ukraine telah memerangkap berpuluh juta bijirin di negara itu, menimbulkan kebimbangan kekurangan makanan yang teruk dan juga kebuluran di beberapa bahagian dunia.-REUTERS


Korea Utara beri amaran kepada Setiausaha Agung PBB, "Jangan curah petrol ke api"

(Setiausaha Agung PBB Antonio Guterres  / AFP)

SEOUL, 14 Ogos- Korea Utara mengkritik Setiausaha Agung PBB Antonio Guterres kerana "mengeluarkan kenyataan berbahaya" selepas beliau menyeru Pyongyang supaya penyahnuklear sepenuhnya semasa lawatannya ke Seoul pada Ahad.Guterres, yang berada di Korea Selatan dalam lawatan dua hari, menyatakan komitmen jelasnya terhadap penyahnuklear Korea Utara, menyebutnya sebagai "objektif asas untuk membawa keamanan, keselamatan dan kestabilan ke seluruh rantau".Komennya dibuat ketika pegawai Washington dan Korea Selatan telah berulang kali memberi amaran bahawa Korea Utara sedang bersiap sedia untuk melaksanakan ujian nuklear ketujuhnya.Tetapi Timbalan Menteri Luar Negeri Korea Utara, Kim Son Gyong mengecam ketua PBB itu, menuduhnya menunjukkan "simpati" kepada dasar permusuhan Amerika Syarikat."Saya tidak boleh tidak menyatakan kekesalan yang mendalam atas kenyataan Setiausaha Agung PBB yang sangat tidak adil," katanya dalam satu kenyataan yang disiarkan oleh Agensi Berita Pusat Korea (KCNA).Kim berkata "penyahnuklear sepenuhnya, boleh diverifikasi dan tidak boleh dipulihkan" Korea Utara adalah "pelanggaran ke atas kedaulatan DPRK".“Kami menasihatkan Setiausaha Agung Guterres supaya berhati-hati dalam membuat kata-kata dan ia seolah-olah ibarat mencurah petrol ke api,” tambahnya.Pada Khamis, Pyongyang menyalahkan Seoul atas wabak COVID-19 di Utara dan mengancam untuk "menghapuskan" pihak berkuasa Seoul.Korea Utara telah mencatatkan rekod baharu pelancaran senjata setakat tahun ini, termasuk menembak peluru berpandu balistik antara benua pada jarak penuh buat kali pertama sejak 2017.Bulan lalu, pemimpin Korea Utara Kim Jong Un berkata negaranya "bersedia untuk menggerakkan" penghalang nuklearnya dalam sebarang konflik ketenteraan masa depan dengan Amerika Syarikat dan Seoul.- AFP

(Setiausaha Agung PBB Antonio Guterres (Kiri) dan Menteri Luar Korea Selatan Park Jin bergambar sebelum pertemuan mereka di Kementerian Luar di Seoul pada 12 Ogos 2022 / AFP)


Scotland jadi negara pertama di dunia yang memastikan akses universal kepada kemudahan tuala wanita percuma

(Aktivis berhimpun di luar Parlimen Scotland di Edinburgh pada bulan Februari untuk menyokong perundangan untuk produk tempoh percuma/AFP)

EDINBURGH,14 Ogos- Scotland akan menjadi negara pertama di dunia pada Isnin yang memastikan akses universal kepada produk tempoh percuma berikutan kelulusan undang-undang mercu tanda pada 2020.Majlis dan penyedia pendidikan akan dikehendaki secara sah untuk menyediakan produk tempoh percuma kepada sesiapa yang memerlukannya, kata kerajaan Scotland dalam satu kenyataan yang dikeluarkan Ahad."Menyediakan akses kepada produk tempoh percuma adalah asas kepada kesaksamaan dan maruah, dan menghapuskan halangan kewangan untuk mengaksesnya," kata Setiausaha Keadilan Sosial, Shona Robison."Kami berbangga menjadi kerajaan negara pertama di dunia yang mengambil tindakan sedemikian," tambahnya.Parlimen Scotland mengundi sebulat suara menyokong Rang Undang-undang Produk Period, yang menjadikannya hak undang-undang untuk mendapat akses percuma kepada produk kebersihan di bangunan awam, pada November 2020.Produk sanitari sudah pun percuma untuk murid dan pelajar, tetapi rang undang-undang itu meletakkan kewajipan undang-undang kepada menteri untuk memastikan sesiapa sahaja boleh mendapatkan akses kepada mereka.Sekolah, kolej dan universiti juga mesti menyediakan rangkaian produk period secara percuma di tandas mereka.

Menteri Pertama Scotland Nicola Sturgeon mengalu-alukan keputusan itu pada masa itu."Berbangga untuk mengundi undang-undang terobosan ini, menjadikan Scotland negara pertama di dunia yang menyediakan produk tempoh percuma untuk semua yang memerlukannya," tulisnya di akaun Twitternya."Dasar penting untuk wanita dan gadis. -AFP


Salman Rushdie dalam keadaan serius selepas ditikam

ERIE, 14 Ogos- Pengarang novel kontroversial "The Satanic Verses", Salman Rushdie kekal dirawat di hospital dalam keadaan serius selepas ditikam berkali-kali dalam serangan mengejut di sebuah acara kesusasteraan di New York.Penulis Britain itu yang menghabiskan masa bertahun-tahun bawah perlindungan polis selepas pemimpin Iran mengarahkan pembunuhannya, menjalani pembedahan kecemasan dan kini bergantung pada alat bantuan pernafasan.Menurut ejennya Andrew Wylie, saraf di salah satu lengan Rushdie telah terputus dan hatinya rosak, dia "kemungkinan akan kehilangan sebelah mata."Rushdie, 75 tahun, diserang seorang lelaki berusia 24 tahun, Hadi Matar yang bergegas ke pentas ketika dia hendak menyampaikan syarahan dan menikam leher dan abdomennya.

(Salman Rushdie dimasukkan ke dalam helikopter untuk pemindahan perubatan berhampiran Institusi Chautauqua selepas ditikam di leher/AFP)

Siasatan sedang dijalankan dan motif serangan belum dipastikan.

Pada 1989, pemimpin tertinggi Iran ketika itu Ayatollah Ruhollah Khomeini mengeluarkan fatwa supaya Rushdie dibunuh berikutan penerbitan novel “The Satanic Verses” yang dikatakan menghina agama. -AFP


52 orang maut dalam banjir di Sudan

(Sudan akan menghadapi hujan lebat antara Mei dan Oktober, yang menyebabkan kerosakan kepada kemudahan dan harta benda/AFP)

KHARTOUM, 14 Ogos- Banjir akibat hujan lebat di Sudan telah mengorbankan sekurang-kurangnya 52 orang dan memusnahkan beribu-ribu kediaman, lapor media kerajaan Sabtu.“Seramai 52 orang terbunuh dan 25 lagi cedera akibat hujan lebat dan banjir sejak awal musim gugur,” lapor SUNA, memetik jurucakap Majlis Kebangsaan bagi Pertahanan Awam Sudan, Abdel Jalil Abdelreheem.Abdelreheem berkata 5,345 rumah telah musnah dan 2,862 rosak di seluruh Sudan.Kemudahan awam lain, kedai, dan tanah pertanian juga rosak.Negeri Kordofan Utara dan Selatan serta Darfur Selatan adalah antara yang paling terjejas di seluruh Sudan, katanya.Dalam laporan Isnin, Pejabat PBB bagi Penyelarasan Hal Ehwal Kemanusiaan (OCHA) menganggarkan bahawa kira-kira 38,000 orang di seluruh Sudan telah terjejas oleh hujan dan banjir sejak permulaan musim hujan.Kira-kira 314,500 orang terjejas di seluruh Sudan semasa musim hujan 2021, menurut OCHA. Hujan lebat biasanya turun di Sudan antara Mei hingga Oktober, dan negara itu menghadapi banjir teruk setiap tahun, memusnahkan harta benda, infrastruktur dan tanaman.- AFP

(Seorang lelaki menunggang motosikal selepas hujan lebat di ibu negara Sudan Khartoum pada hari Sabtu/AFP)


Salman Rushdie cedera akibat diserang dan ditikam

NEW YORK, 13 Ogos - Pengarang British, Salman Rushdie yang menghadapi ancaman mati selama lebih 30 tahun setelah menulis novel kontroversi, The Satanic Verses, cedera diserang dan ditikam di atas pentas.Kejadian berlaku ketika berlangsungnya sebuah acara kesusasteraan di Institusi Chautauqua, New York.Menurut saksi, dia ditikam sebanyak sepuluh hingga lima belas kali.

(Salman Rushdie dimasukkan ke dalam helikopter untuk dikejarkan ke hospital selepas ditikam di leher oleh seorang penyerang di atas pentas di Institusi Chautauqua, New York/ AFP)

Polis mengesahkan, Rushdie mengalami luka tikaman di leher setelah seorang suspek lelaki yang bertopeng menyerbu pentas sebelum menyerangnya dan seorang penemu duga.Penyerang berjaya diberkas.Manakala novelis itu dikejarkan dengan helikopter ke hospital tempatan untuk menjalani pembedahan. -AFP


Arab Saudi benarkan pemegang visa pelancong dan komersil tunaikan umrah

RIYADH, 13 Ogos - Kementerian Haji dan Umrah Arab Saudi mengumumkan umat Islam yang memperoleh visa pelancong dan visa komersial kini dibenarkan menunaikan ibadah umrah di Makkah semasa berada di negara itu.Menurut badan pengendali itu, kemudahan itu tersedia untuk warga 49 buah negara di seluruh dunia yang mana mereka boleh mendapatkan visa secara dalam talian menerusi portal 'Visit Saudi Arabia' atau sebaik sahaja tiba di lapangan terbang Saudi.Peraturan baharu itu membolehkan pemegang visa Amerika Syarikat (AS), United Kingdom (UK) dan negara-negara di Kesatuan Eropah (EU) yang beragama Islam menunaikan ibadah terbabit sempena Tahun Baru 1444 Hijrah.

Ia juga bertujuan untuk membolehkan umat Islam menunaikan umrah dengan mudah di negara berkenaan.Sistem baharu itu juga membenarkan umat Islam yang memperoleh visa pelancong sah untuk tempoh 12 bulan mengerjakan umrah.Pemohon visa hendaklah dari negara-negara termasuk dalam kalangan negara yang layak untuk mendapatkan visa elektronik.Pemegang visa lawatan keluarga dari negara yang berbeza juga boleh menunaikan umrah dengan menempah janji temu melalui aplikasi Eatmarna melalui saudara mereka semasa lawatan ke Arab Saudi dengan memohon melalui National Unified Visa Platform atau Platform Visa Bersepadu Nasional.-AFP


Washington digesa kembalikan semula aset Afghanistan bernilai AS$7bilion - Pakar

WASHINGTON, 13 Ogos - Pakar ekonomi terkemuka Amerika Syarikat (AS) dan antarabangsa menggesa Washington memulangkan semula aset Afghanistan bernilai AS$7bilion yang disimpan dalam Bank Rizab Persekutuan sejak Taliban mengambil alih kerajaan.“Kami amat prihatin dengan bencana ekonomi dan kemanusiaan di Afghanistan yang sebahagiannya berpunca daripada dasar AS.“Tanpa akses kepada rizab asing, Bank Pusat Afghanistan tidak menjalankan fungsi pentingnya, sekali gus akan meruntuhkan ekonomi Afghanistan,” kata 71 pakar ekonomi dan pembangunan dalam sepucuk surat kepada Presiden, Joe Biden serta Setiausaha Perbendaharaan, Janet Yellen.

Surat itu juga menegaskan, pakar ekonomi berhujah bahawa kemerosotan ekonomi dan pengurangan mendadak bantuan asing kepada Afghanistan selepas pengunduran tentera AS di negara itu telah menyebabkan situasi bertambah meruncing.“Sebanyak 70 peratus isu rumah Afghanistan tidak mampu untuk memenuhi keperluan asas mereka.“Sekitar 22.8 juta orang iaitu lebih separuh daripada populasi Afghanistan pula menghadapi krisis makanan yang serius. Sementara itu, seramai tiga juta kanak-kanak mengalami kekurangan zat makanan kronik,” kata mereka.-AFP


Virus polio dikesan dalam sisa kumbahan di New York mungkin merebak dalam komuniti

NEW YORK, 13 Ogos - Virus polio yang dikesan dalam sisa kumbahan di bandar New York, berkemungkinan telah merebak dalam komuniti.Pesuruhjaya kesihatan negeri, Mary Bassett berkata penemuan itu agak membimbangkan.Dalam satu kenyataan Bassett menjelaskan, bagi setiap satu kes polio lumpuh yang dikenal pasti, ratusan lagi mungkin tidak dapat dikesan.

Malah mereka yang dijangkiti tanpa bergejala boleh menularkan virus berkenaan kepada orang lain.Bulan lepas, seorang individu yang menetap di Rockland Country, utara Manhattan disahkan dijangkiti penyakit itu.Ia Sekaligus merekodkan kes pertama virus polio di Amerika Syarikat, selepas hampir sedekad.-AFP


Cedera ditikam, Salman Rushdie berkemungkinan buta sebelah mata

NEW YORK, 13 Ogos - Penulis kontroversi Salman Rushdie terpaksa menggunakan mesin ventilator selepas ditikam berulang kali pada satu majlis sastera di New York.Pengarang British itu juga berkemungkinan buta sebelah mata.Menurut ejennya, Andrew Wylie, Salman tidak boleh bercakap dan saraf di lengannya putus.

Terdahulu polis mengesahkan Salman mengalami luka tikaman di leher setelah seorang suspek lelaki yang bertopeng menyerbu pentas sebelum menyerangnya dan seorang penemu duga.Penyerangnya berjaya diberkas.Salman menghadapi ancaman mati selama lebih 30 tahun susulan penerbitan bukunya yang menghina agama Islam.-REUTERS

Berita berkaitan: Salman Rushdie cedera akibat diserang dan ditikam


Republik Czech cadang EU gantung visa kepada pengembara Rusia

MOSCOW, 12 Ogos - Republik Czech yang mengisi giliran kerusi presiden Kesatuan Eropah (EU) mengesyorkan kesatuan agar menggantung visa secara keseluruhan kepada pengembara Rusia.Sekiranya pekara itu dipersetujui, ia akan menjadi sekatan ketujuh dikenakan E-U kepada Moscow.Menteri Luar Republik Czech, Jan Lipavsky menerusi kenyataan menggesa semua negara berbuat demikian.Menurutnya penggantungan secara penuh merupakan sekatan yang berkesan.

Cadangan itu akan dikemuka beliau dalam mesyuarat Menteri-Menteri Luar EU di Prague pada hujung bulan ini.Republik Czech menghentikan pengeluaran visa biasa kepada rakyat Rusia sehari selepas pencerobohan ke atas Ukraine.Namun rakyat negara itu masih boleh ke Eropah menerusi Finland.Mereka juga bebas ke mana sahaja sebaik masuk ke zon bebas visa Schengen. - AFP


China kembali catat kes tertinggi dalam tempoh 3 bulan

CHINA, 12 Ogos - China merekodkan kes tertinggi jangkitan COVID-19 dalam tempoh tiga bulan pada kelmarin.Menurut sumber, tempat tumpuan pelancong Pulau Hainan menjadi lokasi paling serius dengan sebanyak 1,993 kes dicatatkan. Ia merupakan kali pertama jumlah kes harian di mana-mana wilayah atau bandar di China, melebihi 1,000 kes sejak Mei lalu.Peningkatan kes yang pantas menimbulkan persoalan terhadap sasaran kerajaan untuk mencapai sifar jangkitan dalam komuniti.Hampir keseluruhan pulau itu dikenakan perintah berkurung dengan penduduk bergelut mendapatkan barangan keperluan asas termasuk pelancong yang terkandas.Sementara itu, pihak berkuasa Sanya meningkatkan langkah kawalan semalam dan meminta pekerja patuh pada arahan bekerja dari rumah sebagai mekanisme jangka pendek mengawal penularan.

Dalam pada itu, Beijing memberi amaran tentang kemungkinan kebangkitan semula jangkitan CCOVID-19 di negara-negara jiran.Jurucakap Suruhanjaya Kesihatan Kebangsaan, Mi Feng, berkata sembilan daerah di peringkat wilayah di China masing-masing telah melaporkan lebih 100 kes COVID-19 sejak Ogos.Keadaan semakin memburuk selepas jangkitan dikesan pantas menular. Justeru, terdapat kemungkinan tinggi ia akan merebak dengan tempo sama ke negara jiran.- AFP


Guterres ulangi pendirian jelas mahu penghapusan program nuklear Korea Utara

SEOUL, 12 Ogos- Setiausaha Agung Pertubuhan Bangsa Bersatu (PBB), Antonio Guterres menyatakan pendirian jelas dan komitmennya berhubung penghapusan program nuklear Korea Utara ketika lawatannya ke Seoul, seminggu selepas Pyongyang menyatakan “bersedia untuk menggerakkan” senjata pencegahan nuklearnya.

Gutterres tiba di Seoul pada Khamis selepas lawatan ke Jepun dimana Gutterres berucap sempena ulang tahun ke-77 serangan bom nuklear pertama di Hiroshima.

“Saya ingin tegaskan komitmen jelas kami terhadap penghapusan sepenuhnya program nuklear di Semenanjung Korea, DPRK merujuk nama rasmi Korea Utara," katanya semasa pertemuan dengan Presiden Korea Selatan Yoon Suk-yeol.

Matlamatnya adalah “asas kepada objektif untuk membawa keamanan, keselamatan dan kestabilan ke seluruh rantau,” kata Guterres kepada Yoon, bedasarkan futej yang disiarkan media tempatan.

Kenyataan Guterres itu dibuat selepas pegawai Washington dan Seoul  telah berulang kali memberi amaran bahawa Korea Utara sedang bersiap sedia untuk melaksanakan ujian nuklear ketujuhnya.

(Setiausaha Agung PBB Antonio Guterres (kiri) dan Menteri Luar Korea Selatan, Park Jinselepas pertemuan di Kementerian Luar di Seoul pada 12 Ogos 2022/AFP)

Semalam, Pyongyang menyalahkan Seoul atas penularan COVID-19 di Korea Utara dan mengancam untuk “menghapuskan pihak berkuasa Seoul.” (Baca Seoul punca penularan COVID-19, amaran akan bertindak balas - adik Kim Jong Un)

Tahun ini, Pyongyang sudah memecahkan rekod ujian senjata nuklear paling banyak dalam sejarah, termasuk ujian peluru berpandu antara benua paling berkuasa, pertama kali sejak 2017.

Bulan lepas, pemimpin Korea Utara, Kim Jong Un berkata pihaknya “bersedia menggerakkan” senjata pencegahan nuklearnya dalam sebarang konflik tentera dengan Amerika Syarikat dan Korea Selatan pada masa hadapan.

Guterres menyuarakan amaran keras terhadap risiko tinggi senjata bom atom di New York pada persidangan utama Perjanjian Non-Proliferasi nuklear minggu lalu, dan perkara sama diulang ketika berada di Jepun Isnin lalu.

“Kami menyaksikan radikalisasi dalam situasi geopolitik yang menjadikan risiko perang nuklear berulang; sesuatu yang tidak dapat kami lupakan sepenuhnya,” katanya pada sidang media di Tokyo. -AFP


Bantu ekonomi, pewaris Samsung dapat pengampunan presiden

SEOUL, 12 Ogos- Pewaris kumpulan Samsung menerima pengampunan presiden hari ini, contoh terbaharu tradisi Korea Selatan dengan membebaskan pemimpin perniagaan yang disabitkan rasuah atas alasan ekonomi.

Jutawan Lee Jae-yong, yang disabitkan kesalahan rasuah dan penyelewengan pada Januari tahun lalu, akan "dikembalikan jawatan” untuk memberi peluang kepadanya "menyumbang untuk mengatasi krisis ekonomi" negara, kata Menteri Kehakiman Han Dong-hoon.

Lee- individu ke-278 paling kaya di dunia, menurut Forbes dengan kekayaan bersih AS$7.9 bilion – dibebaskan dengan parol pada Ogos 2021, selepas menjalani hukuman penjara 18 bulan, lebih separuh daripada hukuman asalnya.

Pengampunan itu membolehkan Lee kembali bertugas tanpa sebarang had dan sekatan bekerja selepas menjalani hukuman penjara yang telah ditetapkan selama lima tahun; ditarik balik.

“Disebabkan krisis ekonomi global, kedinamikan dan gaya hidup ekonomi negara telah merosot, juga bimbang kemerosotan ekonomi berpanjangan,” kata Kementerian Kehakiman dalam satu kenyataan, merujuk alasan pembebasan.

Pengampunana itu diberikan bagi membolehkan Lee – juga eksekutif peringkat tertinggi lain yang menerima pengampunan pada Jumaat, boleh “memimpin pertumbuhan ekonomi negara secara berterusan melalui pelaburan lebih aktif dalam bidang teknologi dan penciptaan peluang pekerjaan,” tambah kementerian itu.

Lee, 54 tahun diberi pengampuan bersama tiga ahli perniagaan lain termasuk Pengerusi Lotte Group, Shin Dong-bin yang dijatuhkan hukuman penjara dua setengah tahun atas kesalahan rasuah pada 2018.

Seramai 1,693 individu – termasuk banduan yang menghidap penyakit berisiko mati serta mereka yang hampir tamat tempoh hukuman penjara – termasuk dalam senarai pengampunan itu, kata kementerian itu, menjelang ulang tahun Hari Pembebasan tahunan pada Isnin.

Ulang tahun itu menandakan pengunduran tentera Jepun dalam Perang Dunia II 1945, membebaskan Korea Selatan daripada penjajahan selama berdekad. Ulang tahun itu biasanya disambut setiap tahun dengan pengampunan ratusan banduan. -AFP

(Lee Jae-yong, Naib Pengerusi Samsung Electronics ketika hadir Majlis Makan Malam Presiden Korea Selatan Yoon Suk-yeol di Seoul pada 10 Mei 2022/AFP)


Ulama Taliban antara dua orang mati dan tiga cedera, Daesh mengaku bunuh

(Penduduk menunaikan solat asar di Wazir Akbar Khan Hill in Kabul pada 10 Ogos 2022/Foto hiasan AFP)

KABUL, 12 Ogos- Ulama Taliban ternama yang sering mengungkapkan kata-kata tegas terhadap militan daesh, Rahimullah Haqqani dilaporkan terbunuh dalam serangan berani mati pada Khamis di madrashanya. Militan Daesh mengaku bertangnggungjawab atas serangan tersebut.

Baru-baru ini Rahimullah berucap secara terbuka menyokong kanak-kanak perempun bersekolah. Haqqani terselamat daripada dua cubaan bunuh diri termasuk kejadian di Pakistan pada Oktober 2020.

“Hari ini, Madrasah Sheikh Rahimullah menjadi sasaran mengakibatkan dia (Haqqani) dan seorang lagi saudaranya mati syahid,” kata jurucakap polis, Khalid Zadran kepada AFP, menambah tiga lagi individu cedera dalam serangan tersebut.

Sebelum ini, Zadran menyatakan hanya Rahimullah terbunuh dan empat lagi cedera.

Jurucakap kerajaan, Bilal Karimi mengesahkan kematian Rahimullah “dalam serangan yang dilakukan musuh pengecut” namun tidak memperincikan secara lanjut.

Beberapa jam selepas itu militant daesh mengaku bertanggungjawab menerusi siaran di Telegram, mengatakan pengebom telah meletupkan jaket dipakainya dalam pejabat Rahimullah.

Rahimullah antara salah seorang "penyokong Taliban terkenal dan salah seorang daripada pemimpin yang menentang gerakan daesh,” kata kumpulan pemantau jihad SITE, yang menterjemah kenyataan daripada daesh.

Sumber Taliban menyebut, walaupun beliau (Rahimullah) tidak menjawat sebarang jawatan rasmi, beliau adalah seorang tokoh berpengaruh yang telah mengajar banyak ahli kumpulan itu, selama hayatnya.

Rahimullah juga dikenali dengan ucapan tegas terhadap militan daesh yang telah mengaku bertanggungjawab melakukan beberapa serangan di Afghanistan sejak Taliban kembali berkuasa pada Ogos tahun lalu.

Beberapa bulan lalu, Haqqani mempertahkan hak untuk kanak-kanak perempuan bersekolah.

“Tiada justifikasi dalam syariah mengatakan kanak-kanak perempuan tidak dibenarkan mendapatkan pendidikan,” katanya kepada BBC dalam temu bual pada Mei lalu.

Sejak berkuasa setahun lalu, Taliban telah mengenakan sekatan tegas berhubung hak wanita dan anak gadis agar sentiasa mematuhi peraturan Islam yang ditetapkan.

Taliban tidak membenarkan pembukaan semula sekolah menengah untuk anak perempuan di kebanyakan kawasan seluruh Afghanistan. -AFP

(Pejuang Taliban sedang membuat pemeriksaan keselamatan pada 8 Julai 2022/AFP)


PBB gesa kegiatan tentera dekat loji nuklear terbesar Eropah dihentikan

NEW YORK, 12 Ogos - Pertubuhan Bangsa Bersatu (PBB) memberi amaran bahawa kegiatan ketenteraan berdekatan loji kuasa nuklear terbesar Eropah di tenggara Ukraine kini semakin membimbangkan.Ketua Nuklear PBB, Rafael Grossi menegaskan kegiatan tentera dengan memperalatkan loji nuklear sebagai perisai berisiko menyebabkan kesan buruk di rantau itu dan menggesa semua pertempuran dihentikan di situ.Grossi, yang juga Ketua Pengarah Agensi Tenaga Atom Antarabangsa (IAEA), memberi penerangan secara maya kepada Majlis Keselamatan PBB (UNSC) dalam sidang yang diadakan oleh Russia untuk berbincang dakwaan serangan Ukraine di loji itu.

Beliau turut menggesa Russia dan Ukraine, yang menuding jari antara satu sama lain sebagai dalang serangan di loji itu, segera membenarkan pakar nuklear antarabangsa memeriksa kerosakan dan menilai tahap keselamatan di fasiliti Zaporizhzhia.Beliau juga menuntut tindakan ketenteraan yang berisiko membahayakan keselamatan nuklear walau sekecil mana pun untuk dihentikan.Rayuan itu selaras dengan kenyataan Setiausaha Agung PBB, Antonio Guterres semalam, yang menggesa semua kegiatan ketenteraan di loji Zaporizhzhia ditamatkan, kerana sebarang kerosakan boleh membawa kepada malapetaka di kawasan lebih luas.-AFP


Bomba isytihar kebakaran tangki minyak di Cuba terkawal

MATANZAS, 12 Ogos- Bomba isytihar kebakaran tangki minyak di Cuba 'terkawal'.Kebakaran sejak lima hari lalu telah memusnahkan pangkalan simpanan bahan api di Matanzas, di barat negara itu.Bomba menyifatkan ia sebagai kebakaran terburuk dalam sejarah Cuba yang memusnahkan 40 peratus depoh simpanan bahan api utama pulau Caribbean berkenaan.Kebakaran memusnahkan empat tangki dengan kapasiti menyimpan 50 juta liter bahan api setiap satu.

(Anggota bomba masih melakukan kerja-kerja pemadaman di lokasi kebakaran / Foto REUTERS)

Seorang anggota bomba maut dan 14 masih hilang manakala lima dalam keadaan kritikal.Bantuan pemadaman kebakaran turut melibatkan Mexico dan Venezuela.Matanzas ialah pelabuhan terbesar Cuba menerima import minyak mentah dan bahan api yang digunakan terutamanya untuk menjana elektrik di pulau itu. -REUTERS


Seoul henti pembinaan rumah pangsa separuh bawah tanah

SEOUL, 12 Ogos- Seoul akan menghentikan pembinaan rumah pangsa separuh bawah tanah secara berperingkat susulan banjir yang melanda bandar itu.Mulai minggu ini, Seoul tidak lagi mengeluarkan permit untuk membina rumah sedemikian dan penduduk akan dipindahkan ke pangsapuri sedia ada.Rumah pangsa kecil berkenaan biasanya disewakan kepada penduduk yang berpendapatan rendah.

(Salah seorang penduduk membersihkan kediamannya yang ditenggelami banjir / Foto REUTERS)

Isnin lalu, dua beradik berusia 40-an dan seorang remaja perempuan berusia 13 tahun, ditemui mati dalam kediaman bawah tanah mereka yang dilanda banjir. Mangsa dipercayai meminta bantuan tetapi pasukan penyelamat tidak berjaya menemui mereka. Insiden berkenaan menarik perhatian kepada ketidaksamaan pendapatan dan bahaya menetap di kediaman bawah tanah.Pihak perbandaran Seoul berkata ia akan berunding dengan kerajaan untuk menyemak semula undang-undang bangunan bagi mengenakan larangan sepenuhnya terhadap penggunaan ruang bawah tanah sebagai tempat tinggal. -REUTERS


Amaran suhu panas melampau empat hari di England dan Wales

LONDON, 12 Ogos- Amaran 'haba ekstrem' selama empat hari dikeluarkan di beberapa kawasan di England dan Wales dengan suhu dijangka melepasi 35 darjah Celsius.Jabatan Kaji Cuaca mengeluarkan amaran jingga, yang dijangka berterusan sehingga Ahad ini."Suhu dijangka memuncak sehingga 35 darjah Celsius pada Jumaat dan mungkin mencecah 36 darjah Celsius di beberapa kawasan pada Sabtu.Sebahagian besar England dan Wales, serta kawasan-kawasan di bahagian timur Ireland Utara dan Scotland, diramalkan 'panas atau sangat panas' pada Khamis," menurut Jabatan itu.Amaran turut dikeluarkan kepada penduduk yang mudah terdedah kepada haba melampau yang boleh memberi kesan buruk kepada kesihatan.

(Papan tanda di tempat awam menasihatkan penduduk supaya membawa air ketika cuaca panas / Foto REUTERS)

Menteri Alam Sekitar Britain, George Eustice menggesa syarikat-syarikat air mengambil langkah berjaga-jaga untuk melindungi bekalan air dan menangani kesan cuaca panas yang berterusan. Sebilangan syarikat air sudah mengenakan sekatan untuk penggunaan air. -REUTERS


Rajapaksa tinggalkan Singapura, dipercayai menuju Thailand

SINGAPURA, 11 Ogos- Bekas Presiden Sri Lanka, Gotabaya Rajapaksa telah meninggalkan Singapura Khamis, kata pejabat imigresen negara kota itu, selepas pas lawatan sosialnya tamat tempoh."Pihak Berkuasa Imigresen & Pusat Pemeriksaan (ICA) mengesahkan bahawa Encik Gotabaya Rajapaksa meninggalkan Singapura pada 11 Ogos 2022," kata pejabat itu menjawab pertanyaan agensi berita AFP.Ia tidak menyatakan ke mana bekas pemimpin itu menuju tetapi Kementerian Luar Thailand dan sumber di Colombo berkata pada hari Rabu bahawa dia sedang mencari tempat perlindungan baharu di Thailand.Rajapaksa melarikan diri ke Maldives pada 13 Julai dan kemudian ke Singapura, sebelum mengumumkan peletakan jawatannya selepas bantahan rakyat selama berbulan-bulan berhubung kemerosotan ekonomi Sri Lanka.Berpuluh-puluh ribu orang menyerbu kediaman rasminya bulan lalu kerana kekurangan makanan, bahan bakar dan ubat-ubatan yang dialami 22 juta penduduk Sri Lanka sejak akhir tahun lalu."Visa Singapuranya tamat tempoh pada hari Khamis," kata rakan rapat Rajapaksa kepada AFP di Colombo."Beliau telah memohon lanjutan, tetapi tidak diperoleh hingga pagi Rabu."Sumber itu berkata, Rajapaksa kini merancang untuk pergi ke Thailand untuk tinggal sebentar dan kembali ke Singapura.Kementerian Luar Thailand mengesahkan ia telah menerima permohonan daripada Colombo agar pemimpin berusia 73 tahun yang dipecat itu melawat Thailand dan jaminan bahawa beliau tidak akan mendapat suaka politik di sana."Pihak Thai menerima permintaan untuk bekas presiden memasuki Thailand daripada kerajaan Sri Lanka sekarang," kata jurucakap kementerian Tanee Sangrat dalam satu kenyataan. -AFP


42 askar Mali terbunuh akibat serangan pengganas

BAMAKO, 11 Ogos- 42 anggota tentera Mali terbunuh dalam serangan terancang dron dan artileri pada hujung minggu disyaki dilakukan oleh kumpulan pengganas.

Menurut pihak berkuasa, siri keganasan terbaharu itu terus mengancam keamanan di seluruh wilayah Sahel di Afrika Barat.

Jumlah kematian itu adalah paling tinggi dan terburuk sejak beberapa tahun lalu membabitkan tentera Mali yang berdepan pemberontakan kumpulan militan sejak 10 tahun lalu.

Situasi itu juga telah merebak dari utara negara ke tengah dan selatan sehingga ke negara jiran Burkina Faso dan Niger.

Jumlah kematian disahkan beberapa pegawai kanan tentera, dan kerajaan turut mengesahkan perkara itu dan mengatakan 22 tentera cedera dan 37 orang "pengganas" ditewaskan.

Serangan berlaku pada Ahad di bandar Tessit, merangkumi wilayah "tiga sempadan" yang bergolak.

Isnin lalu, pihak tentera mengatakan 17 askar dan empat orang awam terbunuh.

Kenyataan yang dikeluarkan pada Isnin menuduh ia angkara militan Daesh di Sahara Raya (ISGS), berdasarkan dron, letupan, bom kereta dan artileri yang digunakan.

Kali terakhir angkatan bersenjata Mali mengalami kekalahan dalam beberapa serangan di wilayah sama pada akhir 2019 dan awal 2020. –AFP

(Anggota tentera Burkina Faso mengadakan kawalan di kem pelarian berhampiran Mali/fail AFP)


Provokasi ketenteraan: Taiwan teruskan latihan, China henti namun mahu penyatuan

(Gambar dari udara menunjukkan kawasan perairan Pulau Dadengch yang terletak hanya 3.2 km dari perairan China/AFP)

TAIPEI, 11 Ogos- Tentera Taiwan mengadakan satu lagi latihan tembakan peluru hidup menggunakan artileri selepas Beijing umum menamatkan latihan ketenteraan terbesarnya di sekitar pulau itu sebagai mengulangi ancaman untuk meletakkan Taiwan bawah kawalannya.Beijing bertindak sedemikian selepas lawatan Speaker Dewan Perwakilan Amerika Syarikat (AS), Nancy Pelosi pada minggu lalu sedangkan sebelum itu, Washington dan Taiwan telah diberi peringatan agar membatalkan lawatan tersebut. Taiwan menuduh bahawa China menggunakan alasan lawatan Pelosi sebagai langkah untuk memulakan latihan ketenteraan di sekitar Selat Taiwan, langkah yang dilihat telah memulakan pencerobohan. Jurucakap Kor Tentera Kelapan Taiwan, Lou Woei-jye memberitahu AFP pasukannya telah melepaskan tembakan artileri dan suar ke sasaran sebagai sebahagian daripada latihan pertahanan pada pagi Khamis.Latihan ketenteraan di daerah paling selatan Taiwan, Pingtung itu bermula pada pukul 8:30 pagi waktu tempatan (0030 GMT) dan berakhir kira-kira sejam kemudian, kata Woei-jye.Penstrimen langsung menunjukkan artileri yang disusun di pantai dengan tentera bersenjata melepaskan howitzer (sejenis artileri) ke laut satu demi satu."Taiwan mengadakan latihan sama pada Selasa di Pingtung. Kedua-duanya siri latihan itu melibatkan ratusan tentera," kata jurucakap tentera. Pihak tentera juga mengecilkan keperluan latihan tersebut berdasarkan jadual yang telah ditetapkan dan bukan sebagai tindak balas kepada provokasi perang oleh China."Kami mempunyai dua matlamat untuk latihan itu, pertama untuk menguji dan mengesahkan ketepatan artileri dan keadaan penyelenggaraan; yang kedua adalah untuk mengesahkan keputusan tahun lepas," kata Lou, merujuk kepada latihan tahunan.Latihan terbaharu itu diadakan selepas China memaklumkan siri latihan mereka tamat pada Rabu, menyebut pasukan China "berjaya menyelesaikan pelbagai tugas" di Selat Taiwan dan berikrar untuk terus mengawal perairannya.Namun dalam pengumuman sama, China menambah bahawa tenteranya akan "terus menjalankan latihan ketenteraan dan bersedia untuk berperang".Dalam kertas putih yang diterbitkan pada Rabu, Pejabat Hal Ehwal Taiwan China berkata Beijing "akan mengambil segala langkah perlu termasuk penggunaan tentera."Kami bersedia untuk mewujudkan ruang yang luas untuk penyatuan semula secara aman, tetapi kami tidak akan meninggalkan ruang untuk sebarang aktiviti pemisahan dalam apa jua bentuk," merujuk laporan kertas putih itu. -AFP

(Sejenis pancang antipendaratan diletakkan di sepanjang pantai pulau kecil Lieyu, Pulau Kinmen di Taiwan yang terletak hanya 3.2 km dari pantai tanah besar China pada 10 Ogos 2022/AFP)


Seoul punca penularan COVID-19, amaran akan bertindak balas - adik Kim Jong Un

(Pemimpin Korea Utara Kim Jong Un berucap ketika Mesyuarat Kebangsaan Penilaian Semula Kajian Anti-Epidemik di Pyongyang pada 10 Ogos 2022/AFP)

SEOUL, 11 Ogos- Adik kepada pemimpin utama Kim Jong Un menuduh, Korea Selatan menjadi punca penuluran COVID-19 di Korea Utara dan memberi amaran tentang “balasan” atau tindak balas lebih serius.

Demikian dilaporkan media tempatan pada Khamis selepas Jong-un semalam mengisytiharkan kejayaan Pyongyang menentang COVID-19.

Sebelum ini, Korea Utara menyatakan bahawa terdapat "benda asing" berhampiran sempadan dengan Korea Selatan yang menyebabkan penularan wabak COVID-19 di negara itu, dakwaan yang dinafikan Seoul.

Meskipun larangan telah berkuat kuasa pada 2021, aktivis Korea Selatan sejak bertahun-tahun menerbangkan balon mengandungi risalah propaganda dan mata wang dollar Amerika Syarikat ke sempadan, tindakan yang sudah lama dibantah Pyongyang.

Menurut laporan agensi berita KCNA, “hari ini adik kepada Kim Jong Un, Kim Yo Jong menyalahkan kumpulan aktivis itu atas penularan COVID-19 di Korea Utara dan menyifatkan ia adalah ‘jenayah kemanusiaan’.

Katanya banyak negara – dan Pertubuhan Kesihatan Sedunia – telah memperakui "bahaya penyebaran penyakit berjangkit melalui objek tercemar", menurut laporan itu.

“Ia amat membimbangkan bahawa Korea Selatan telah menghantar risalah, wang dan barangan tercemar ke rantau kita," katanya.

(Ahli Suruhanjaya Hal Ehwal Negara Korea Utara Kim Yo Jong juga adik kepada Kim Jong-un/REUTERS)

Yo Jong turut memberi amaran bahawa Pyongyang sedang mempertimbang “tindak balas serius dan kuat”; jika belon terus diterbangkang di sempadan, “kami akan bertindak balas menghapuskan bukan sahaja virus, tetapi juga pihak berkuasa Korea Selatan"

Bulan lepas, Seoul menyatakan bahawa "tiada jangkitan kes COVID-19 yang disahkan secara rasmi menular melalui barangan atau bahan yang dihantar melalui pos.

Reaksi itu dinyatakan selepas abangnya Kim Jong Un semalam mengumumkan “kejayaan cemerlang” dalam menentang peluran COVID-19 selepas laporan rasmi pihak berkuasa kesihatan melaporkan tiada kes positif baharu untuk tempoh selama dua minggu.

Pakar menyatakan, Korea Selatan antara negara yang mempunyai sistem kesihatan amat lemah, tiada kelengkapan mencukupi di hospital dan tiada penggunaan ubat atau termasuk vaksin bagi mengelak atau merawat kes COVID-19.

Korea Utara merekodkan hampri 4.8 juta kes COVID-19 sejak hujung April lalu dan hanya 74 kematian dilaporkan atau mengikuat kadar kematian sebanyak 0.002 peratus. –AFP


Sierra Leone isytihar perintah berkurung, demonstrasi ganas akibatkan tiga kematian

(Seorang penunjuk perasaan membaling tong gas semasa protes antikerajaan, di Freetown, Sierra Leone / AFP)

FREETOWN, 11 Ogos- Sierra Leone mengisytiharkan perintah berkurung di seluruh negara pada Rabu berikutan bantahan ganas dan siasatan penuh akan dijalankan.Perintah berkurung diumumkan oleh Naib Presiden Mohamed Juldeh Jalloh menerusi stesen televisyen nasional, lapor Agensi Anadolu (AA).Orang ramai telah turun ke jalanan sebelum ini untuk berdemonstrasi menentang kos sara hidup yang tinggi di negara yang mempunyai lebih 8 juta penduduk itu, yang menyaksikan defisit bajet telah meningkat daripada 5.6 peratus kepada 7.1 peratus daripada keluaran dalam negara kasar (KDNK), yang terjejas akibat perang Rusia dengan Ukraine.Hutang awam negara juga telah meningkat daripada 74 peratus kepada 75 peratus daripada KDNK, menurut Bank Pembangunan Afrika."Demonstrasi ganas telah menyebabkan kematian rakyat Sierra Leone yang tidak bersalah, termasuk anggota keselamatan," kata Juldeh Jalloh, tanpa memberikan jumlah kematian.Pada demonstrasi jalanan tersebut, dilaporkan dua anggota keselamatan dan seorang orang awam terbunuh.Petugas kesihatan berkata, jumlah yang cedera juga begitu ramai.Berpuluh-puluh anggota demonstrasi juga telah ditahan pihak berkuasa.Di kejiranan Kissy di hujung timur bandar, penunjuk perasaan membaling batu dan kayu ke arah pasukan keselamatan, yang melepaskan gas pemedih mata ke arah mereka, seorang wartawan AFP melihat.Beberapa penunjuk perasaan memberitahu AFP bahawa pasukan keselamatan juga telah melepaskan peluru hidup.Penunjuk perasaan kedengaran melaungkan "Bio mesti pergi", merujuk kepada Presiden Julius Maada Bio, yang kini berada di United Kingdom untuk lawatan peribadi.Sementara itu, Bio menyeru agar rakyat bertenang dan berjanji akan memulakan penyiasatan penuh terhadap kejadian itu."Sebagai kerajaan, kami mempunyai tanggungjawab untuk melindungi setiap warga Sierra Leone. Apa yang berlaku hari ini adalah malang dan akan disiasat sepenuhnya. Saya menggesa semua warga Sierra Leone supaya bertenang," katanya di Twitter.

(Orang ramai melarikan diri semasa protes antikerajaan, di Freetown, Sierra Leone / AFP)


Polis serbu rumah Presiden Peru cari adik iparnya terlibat rasuah

(Foto oleh Kongres Peru yang diambil pada 22 Julai 2022 menunjukkan adik ipar Presiden Peru Pedro Castillo, Yenifer Paredes menghadiri audit kongres sebagai tetamu untuk menyiasat Castillo dan isterinya di Lima / AFP)

LIMA, 11 Ogos- Polis pada Rabu menyerbu rumah persendirian Presiden Peru Pedro Castillo, untuk mencari adik iparnya, Yenifer Paredes yang dituduh terlibat dengan rasuah.

Peguamnya bagaimanapun berkata Paredes kemudian menyerahkan dirinya kepada pihak berkuasa.Castillo sendiri menjadi subjek lima siasatan jenayah, termasuk rasuah, dan telah terselamat daripada dua percubaan pemecatan sejak memegang jawatan pada Julai tahun lalu.Imej yang disiarkan di beberapa saluran televisyen menunjukkan ejen memasuki rumah Castillo di wilayah utara Cajamarca.Ini berlaku hanya beberapa jam selepas serbuan yang tidak pernah berlaku sebelum ini di istana presiden di Lima untuk melaksanakan waran penahanan adik ipar Castillo, Yenifer Paredes.Tetapi ketika ejen meninggalkan rumah Castillo dengan tangan kosong, peguam Paredes, Jose Dionisio kemudian memberitahu stesen radio RPP bahawa anak guamnya telah "mengejutkan" penyiasat dengan hadir ke pejabat pendakwa raya dan menyerahkan dirinya."Kami berada di dalam pejabat pendakwa raya," kata Dionisio.Pejabat pendakwa raya tidak mengesahkan serbuan tersebut, tetapi Castillo telah berkata pada majlis awam di Lima pada hari Rabu bahawa "mereka baru sahaja memasuki rumah saya."Castillo, seorang guru sekolah luar bandar dan ahli kesatuan sekerja berusia 52 tahun, secara tidak dijangka mengambil alih kuasa daripada elit politik tradisional Peru dalam pilihan raya tahun lalu.Dia telah diserang tanpa henti daripada saingan politik sayap kanannya, dan juga berada di pejabat peguam negara yang menyiasat dakwaan termasuk rasuah tender awam dan Castillo memplagiat tesis universitinya.Tinjauan pendapat menunjukkan tiga perempat daripada rakyat Peru tidak bersetuju dengan pentadbiran negara itu, yang menyaksikan tiga perdana menteri dan tujuh menteri dalam negeri datang dan pergi hanya dalam tempoh setahun.Paredes, 26, tinggal bersama Castillo dan isterinya, yang dilaporkan dianggapnya sebagai "ibu bapa."Dia adalah orang keempat dalam rombongan presiden yang disiasat atas dakwaan rasuah, dan juga menghadapi tuduhan pengubahan wang haram.Yang lain termasuk anak saudara yang berkhidmat sebagai penasihat, bekas menteri pengangkutan, kedua-duanya pelarian dari keadilan dan bekas setiausaha presiden Castillo.Mahkamah Keadilan berkata dalam satu kenyataan bahawa serbuan pada Selasa ke atas istana presiden adalah untuk melaksanakan waran geledah kehakiman untuk Paredes.- AFP

(Polis menyerbu rumah Castillo / AFP)


Rusia-Ukraine terus berperang

BAKHMUT, 10 Ogos- Rusia terus melakukan serangan darat, udara dan tembakan peluru berpandu untuk menakluk kawasan di timur Ukraine.Namun Kiev menyatakan, mereka terus memberikan tentangan sengit dan masih bertahan.Pertempuran hebat berlaku di bandar berhampiran timur Donetsk.Menurut pegawai Ukraine, tentera Rusia melancarkan gelombang serangan dalam cubaan untuk mengawal kawasan industri Donbass."Kami berjaya menghalang serangan darat dari arah Bakhmut dan Avdiivka," kata pasukan tentera Ukraine.Namun pemimpin Chechen, Ramzan Kadyrov mendakwa tenteranya telah menawan sebuah kilang untuk Moscow di pinggir bandar timur Soledar.Pasukan tentera lain yang disokong Rusia berkata mereka sedang dalam proses membersihkan kampung Pisky yang dikawal ketat.Pasukan perisik Britain yang membantu Ukraine berkata kemaraan tentera Rusia di bandar Bakhmut adalah operasi paling berjaya di Donbass dalam tempoh 30 hari.Mereka berjaya mara sekitar 10 kilometer.-REUTERS


Kabinet Jepun umum barisan menteri baharu

TOKYO, 10 Ogos- Perdana Menteri Jepun, Fumio Kishida merombak barisan kabinetnya hari ini.Fumio Kishida memimpin parti pemerintah untuk meraih kemenangan dalam pilihan raya dewan tertinggi parlimen pada bulan lalu, beberapa hari selepas Abe ditembak mati oleh seorang lelaki yang menyimpan dendam dengan Gereja Penyatuan.Beberapa menteri dipecat selepas didakwa mempunyai hubungan dengan Gereja Penyatuan yang dikaitkan dengan kematian bekas Perdana Menteri, Shinzo Abe.

(Perdana Menteri Jepun, Fumio Kishida dan menteri kabinetnya menghadiri sesi bergambar di kediaman rasmi Perdana Menteri di Tokyo/AFP)

Rombakan diumumkan jurucakap tertinggi kerajaan, Hirokazu Matsuno. Bekas Menteri Pertahanan, Yasukazu Hamada dilantik semula menerajui kementerian itu. Ia merupakan satu jawatan utama berikutan ikrar Kishida untuk meningkatkan belanjawan pertahanan bagi bertindak balas terhadap ancaman yang kian meningkat dari China dan Korea Utara.Katsunobu Kato yang juga bekas Menteri Kesihatan di bawah pucuk pimpinan mendiang Abe turut dilantik semula mengetuai kementeriannya. Selain itu, tokoh politik terkenal Taro Kono, yang pernah memegang beberapa portfolio berprofil tinggi, dinamakan sebagai Menteri Hal Ehwal Digital yang bertanggungjawab untuk memajukan sistem analog dalam talian Jepun.Sanae Takaichi pula dipilih sebagai Menteri Keselamatan Ekonomi yang baharu.-AFP


Malaysia, Thailand berminat teroka bidang kerjasama baharu - Saifuddin Abdullah

BANGKOK, 11 Ogos - Malaysia dan Thailand berminat untuk meneroka bidang kerjasama baharu termasuk dalam sektor pertanian dan ekonomi digital bagi meningkatkan kerjasama ekonomi.Menteri Luar, Datuk Seri Saifuddin Abdullah berkata Perdana Menteri Malaysia, Datuk Seri Ismail Sabri Yaakob dan Perdana Menteri Thailand, Prayuth Chan o-cha telah menetapkan sasaran perdagangan dua hala baharu sebanyak US$30 bilion (RM134 bilion) menjelang 2025.

“Malaysia dan Thailand sepakat untuk meningkatkan kerjasama ekonomi, antara lain, untuk meneroka bidang kerjasama baharu,” katanya pada sidang media bersama rakan sejawatannya dari Thailand Don Pramudwinai, yang juga Timbalan Perdana Menteri, semalam.Terdahulu, Saifuddin dan Don bersama mempengerusikan Mesyuarat Suruhanjaya Bersama (JC) bagi Kerjasama Dua Hala Kali Ke-14 dan Mesyuarat Jawatankuasa Strategi Pembangunan Bersama (JDS) Kali Ke-5 bagi Kawasan Sempadan.Thailand merupakan rakan dagangan ke-6 terbesar Malaysia dan rakan dagang kedua terbesar di kalangan negara anggota ASEAN. Jumlah perdagangan meningkat sebanyak 23 peratus kepada US$23.64 bilion pada 2021 berbanding tahun sebelumnya.

Mengenai kawasan sempadan Malaysia-Thailand, Saifuddin berkata kedua-dua pihak bersetuju untuk mempercepatkan pelaksanaan projek infrastruktur sempadan.

Ia termasuk membina jalan untuk menghubungkan kompleks Imigresen, Kastam, Kuarantin dan Keselamatan (ICQS) di Bukit Kayu Hitam dengan kompleks Kastam, Imigresen dan Kuarantin (CIQ) Sadao baharu di Songkhla dan Jambatan Persahabatan Kedua Rantau Panjang di Sungai Golok.

“Hampir 50 peratus perdagangan dua hala Malaysia-Thailand tertumpu di kawasan sempadan. Mempunyai infrastruktur yang baik di kawasan sempadan amat penting untuk menyokong keperluan rakyat dan komuniti perniagaan," katanya.-BERNAMA


Filipina batal tempahan helikopter buatan Rusia

MANILA, 11 Ogos - Kerajaan Filipina membatalkan tempahan 16 helikopter tentera buatan Rusia susulan laporan bekas Presidennya, Rodrigo Duterte mengambil keputusan berkenaan disebabkan sekatan Amerika Syarikat (AS) ke atas Moscow.Pada November lalu, Manila yang juga sekutu rapat Washington bersetuju membayar 12.7 bilion peso untuk pembelian helikopter Mi-17 dalam usaha memodenkan angkatan tenteranya.AS dan sekutunya mengenakan sekatan secara meluas ke atas Moscow susulan serangan dibuat terhadap Ukraine pada Februari lalu.Mereka menyasarkan untuk menyingkir Rusia daripada sistem kewangan global dan menyekat dana yang tersedia untuk Moscow bagi membiayai kos perang.

Menurut jurucakap Jabatan Pertahanan Filipina, Arsenio Andolong, pihaknya akan 'memformalkan penamatan' kontrak berhubung tempahan berkenaan.Tanpa menyebut sekatan AS ke atas Moscow, Andolong memaklumkan pembatalan itu dibuat oleh pentadbiran terdahulu selepas melihat perubahan perkembangan politik global.Setiausaha Pertahanan di bawah pemerintahan Duterte, Delfin Lorenzana berkata, pada Mac lalu, Filipina membayar deposit untuk helikopter berkenaan sebelum perang tercetus di Ukraine dan urusan pembelian berjalan lancar.Bagaimanapun, pada minggu lalu, Lorenzana, yang kini mengetuai sebuah agensi kerajaan memberitahu media tempatan bahawa Duterte sendiri memutuskan untuk membatalkannya kerana kebimbangan berhubung ancaman sekatan oleh AS.-AFP


Langya, virus baharu jangkiti manusia

BEIJING, 11 Ogos - Satu virus baharu dikesan yang sudah menjangkiti 35 individu di wilayah Shandong dan Henan di China.Henipavirus yang turut dikenali sebagai Langya atau Lay-V itu dipercayai berasal dari haiwan namun setakat ini kajian melaporkan ia tidak melibatkan penularan manusia kepada manusia yang lain. Menurut sumber, virus tersebut mula dikesan pada akhir 2018, namun dikenal pasti secara rasmi oleh saintis minggu lalu.Ia difahamkan, dijumpai hasil sistem pengesanan awal untuk individu yang demam dan memiliki sejarah terdedah kepada haiwan dalam tempoh terdekat.

Virus itu ditemui selepas ujian calitan di kerongkong yang dilaksanakan ke atas pesakit, dengan kebanyakannya adalah kelompok petani.Ia disahkan baharu, bermakna ia tidak menjangkiti manusia sebelum ini.Bagaimanapun, lapor sebuah media, dua virus daripada keluarga yang sama telah dikenal pasti sebelum ini iaitu virus Hendra dan virus Nipah.Kedua-duanya boleh menyebabkan penyakit yang teruk dan kadangkala membawa maut akibat ketiadaan vaksin atau rawatan sebagai langkah pembendungan.Kajian menunjukkan 26 daripada 35 kes jangkitan Langya mengalami gejala klinikal seperti demam, kerengsaan, batuk, anoreksia, mialgia, loya, sakit kepala dan muntah.Orang ramai disaran mengambil langkah berjaga-jaga kerana banyak virus yang wujud di persekitaran manusia dan tidak diramal apabila menjangkiti manusia.-AFP


Batal hasrat lelong singa, Zoo Safari Lahore akur desakan WWF

LAHORE, 11 Ogos - Selepas mendapat kecaman daripada pelbagai pihak termasuk Tabung Hidupan Liar (WWF) akhirnya pihak Zoo Safari Lahore membatalkan hasrat untuk melelong 12 ekor singa milik mereka. Sebelum ini pihak Zoo memaklumkan akan membuat lelongan tersebut kepada pembeli persendirian kerana tidak mempunyai ruang untuk menempatkan haiwan berkenaan.Ketika ini Zoo berkenaan memiliki keseluruhan 29 ekor singa dan 12 ekor singa yang mahu dilelong itu berusia antara dua dan lima tahun.

Menurut Timbalan Pengarah Zoo Safari Lahore, Tanvir Ahmed Janjua alasan utama pihaknya membatalkan hasrat tersebut kerana mahu membina dua lagi kandang baharu buat haiwan tersebut.Zoo Safari itu adalah antara yang terbaik di Pakistan kerana sentiasa menjaga kebajikan haiwan dimiliki.Selain 29 ekor singa, Zoo Safari Lahore turut menempatkan, dua jaguar dan enam ekor harimau.-AFP


SAR 10 pelombong Mexico terperangkap, terpaksa tunggu paras air turun

BANDAR MEXICO, 10 Ogos- Operasi menyelamat 10 pelombong terperangkap di Mexico akan diteruskan selepas berlaku penurunan paras air di lombong berkenaan.Ia bagi memudahkan operasi menghantar pasukan penyelamat untuk memasuki lombong yang terletak di Agujita, utara negeri Coahuila.Pihak berkuasa menggunakan dron bawah air yang dilengkapi kamera memutuskan ia masih berbahaya membenarkan pasukan penyelamat meneruskan misi."Jangkaan hari ini atau esok, paras air akan menurun sehingga 1.5 meter membolehkan penyelam dan penyelamat memasukinya," kata Presiden Mexico, Andres Manuel Lopez Obrador kepada media tempatan.Pasukan penyelamat termasuk anggota tentera dan penyelam tentera berusaha untuk menyelamatkan pelombong dalam insiden yang kini memasuki tempoh seminggu.Imej yang diambil menggunakan dron menunjukkan terdapat halangan dan arus air menjadikannya berbahaya untuk memasuki lombong.Fokus ketika ini adalah untuk mengepam keluar air dari lombong sedalam 60 meter itu.Paras air telah berkurang daripada lebih 30 meter sebelum itu kepada sekurang-kurangnya 10 meter.Lima pekerja berjaya menyelamatkan diri ketika kejadian pada 3 Ogos.Coahuila merupakan wilayah pengeluar arang batu utama di Mexico.

Kemalangan paling teruk berlaku pada 2006 dalam satu letupan yang mengorbankan 65 nyawa di lombong Pasta de Conchos.Tahun lalu, tujuh pelombong maut akibat terperangkap di wilayah itu.-AFP


Pemain Man City, Benjamin Mendy dibicarakan kes rogol dan serangan seksual

LONDON, 10 Ogos- Pemain bola sepak Manchester City dan Perancis, Benjamin Mendy dibicarakan hari ini atas dakwaan merogol dan menyerang tujuh wanita, yang boleh menyaksikan kariernya berakhir di penjara jika sabit kesalahan.Mendy, 28, didakwa di Mahkamah Chester Crown di barat laut England untuk menghadapi lapan pertuduhan merogol, satu pertuduhan serangan seksual dan satu pertuduhan cubaan merogol, berkaitan tujuh wanita..Dia mengaku tidak bersalah pada Mei atas sembilan daripada 10 pertuduhan itu, tetapi kemudiannya terbabit dengan pertuduhan merogol yang masih belum dikemukakan kepadanya di mahkamah.Semua kesalahan yang didakwa berlaku di alamat rumah Mendy di Prestbury dekat Macclesfield, juga di barat laut England, antara Oktober 2018 dan Ogos tahun lalu.Dia dibicarakan di hadapan juri bersama seorang lagi defendan Louis Saha Matturie, 40, yang juga mengaku tidak bersalah.Matturie menafikan lapan pertuduhan rogol dan empat pertuduhan serangan seksual, yang berkaitan dengan lapan wanita. Kesalahan yang didakwa bermula dari Julai 2012 hingga Ogos tahun lepas.Kedua-dua defendan diikat jamin, dengan Mendy tertakluk kepada apa yang hakim sebelum ini dipanggil syarat "ketat", termasuk diarahkan untuk menyerahkan passportnya.Selepas penahanannya pada Ogos tahun lalu, Mendy pada mulanya ditahan di penjara Altcourse di Liverpool, dan kemudian penjara di Manchester, sebelum dibebaskan dengan ikat jamin pada Januari.Tiada seorang pun daripada wanita yang dikatakan telah diserang boleh dinamakan di bawah undang-undang Inggeris, yang juga meletakkan sekatan ke atas apa yang boleh dilaporkan mengenai kes itu.Perbicaraan dijangka berlangsung sehingga enam minggu.Ia bermula pada minggu yang sama bekas bintang Manchester United, Ryan Giggs memulakan perbicaraannya atas tuduhan menyerang dan mengawal bekas teman wanitanya secara paksa.Mendy menyertai juara Liga Perdana City dari kelab Perancis Monaco pada 2017. Dia telah bermain 75 kali untuk kelab Manchester itu, tetapi masa bermainnya dihadkan oleh kecederaan dan kehilangan prestasi.Dia digantung oleh City selepas didakwa oleh polis pada Ogos.Sementara penampilan terakhirnya dengan skuad kebangsaan Perancis adalah pada November 2019, selepas pemain pertahanan itu membantu pasukannya memenangi Piala Dunia pada 2018.- AFP

(Foto bertarikh 23 Mei 2022, Benjamin Mendy tiba di Mahkamah Chester Crown untuk perbicaraan susulan dakwaan rogol dan serangan seksual / REUTERS)


Paus terperangkap di Sungai Seine berjaya diselamatkan

SAINT-PIERRE-LA-GARENNE, 10 Ogos- Paus beluga yang terperangkap di Sungai Seine di utara Perancis telah berjaya diselamatkan.Paus tersebut dikeluarkan dari air pada awal Rabu dalam peringkat pertama operasi menyelamat, kata seorang wartawan AFP.Selepas hampir enam jam, mamalia air seberat 800 kilogram itu diangkat dari sungai dengan jaring menggunakan bantuan kren pada kira-kira pukul 4:00 pagi dan diletakkan di atas tongkang di bawah penjagaan segera sekumpulan doktor haiwan.Paus beluga putih itu dikhabarkan sesat dan terperangkap di Sungai Seine.Ia merupakan pemandangan yang luar biasa kerana haiwan itu biasanya dilihat di perairan Artik yang sejuk.- AFP

(Paus beluga putih yang terperangkap di Sungai Seine / REUTERS)


Seorang maut ketika letupan menggegar pangkalan udara Rusia di Crimea

LONDON, 10 Ogos- Letupan di sebuah pangkalan udara Rusia berhampiran pusat peranginan tepi laut di semenanjung Crimea meragut satu nyawa.Moscow mendakwa letupan berlaku berpunca daripada kemalangan di stor penyimpanan peluru dan bukannya disebabkan sebarang serangan.Menurut beberapa saksi, mereka mendengar sekurang-kurangnya 12 bunyi letupan sekitar jam 3.20 petang dari pangkalan udara Saky berhampiran Novofedorivka yang terletak di pantai barat semenanjung berkenaan.Terdapat dakwaan bahawa kawasan itu pada Februari lalu digunakan sebagai salah satu tempat pelancaran untuk serangan Rusia.Crimea, salah sebuah destinasi percutian bagi kebanyakan rakyat Rusia, setakat ini terhindar daripada sebarang pengeboman dan pertempuran artileri yang dihadapi kawasan lain di sebelah timur serta selatan Ukraine.

(Kepulan asap kelihatan dari pantai di Saky selepas beberapa siri letupan kedengaran dari arah pangkalan udara tentera Rusia dekat Novofedorivka, Crimea/  AP)

Kementerian Pertahanan Rusia menegaskan bahawa kemalangan menyebabkan letupan di beberapa stor peluru penerbangan.Pada mulanya, kementerian memaklumkan tiada sebarang kecederaan berlaku, tiada serangan dan tiada kerosakan peralatan penerbangan.Menjawab soalan sama ada Ukraine bertanggungjawab untuk letupan itu, pembantu Presiden, Mykhailo Podolyak, memberitahu saluran televisyen dalam talian Dozhd, sudah tentunya tidak, sambil mempertikaikan apa kaitan pihaknya dengan hal itu."Moscow boleh menuduh Kyiv melintasi garisan merah jika Ukraine mengakui pihaknya menyerang wilayah yang dianggap Rusia sebagai miliknya," katanya.Podolyak, yang juga penasihat Presiden Ukraine, Volodymyr Zelenskiy, berpandangan letupan itu mungkin berpunca daripada kecuaian Rusia atau serangan partisan.Menurut laporan agensi berita Rusia yang memetik sumber kementerian, hanya pelanggaran peraturan keselamatan mengakibatkan kebakaran yang dianggap punca utama letupan beberapa stor peluru di lapangan terbang Saky."Tiada tanda, bukti atau fakta menunjukkan kesan serangan yang disengajakan ke atas stor peluru," kata sumber itu.Sementara itu, Jabatan Kesihatan Crimea mengesahkan terdapat seorang orang awam terbunuh dan lapan lagi cedera. - REUTERS


Suspek utama pembunuhan empat lelaki di Albuquerque ditahan polis

LOS ANGELES, 10 Ogos- Polis Amerika Syarikat yang memburu pembunuh empat lelaki di bandar New Mexico hari ini berkata mereka telah menahan suspek utama dan mendakwanya atas dua daripada pembunuhan itu.Pembunuhan itu, tiga daripadanya berlaku dalam beberapa minggu lepas, telah menyebabkan panik kepada penduduk Islam di Albuquerque, dengan pemimpin masyarakat bercakap tentang kebimbangan yang semakin meningkat.Tetapi penyiasat berkata menerusi maklumat daripada orang awam mereka telah mengenal pasti suspek utama iaitu seorang pendatang Afghanistan berusia 51 tahun, Muhammad Syed.Kejayaan itu berlaku selepas detektif memohon bantuan orang ramai untuk membantu dalam kes itu, dengan mengeluarkan gambar kereta yang mereka percaya terlibat dalam pembunuhan tersebut.“Kami mengesan kenderaan yang dipercayai terlibat dalam pembunuhan seorang lelaki Islam di Albuquerque baru-baru ini,” kata Ketua Polis Albuquerque Harold Medina."Pemandu itu telah ditahan dan dia adalah suspek utama kami bagi pembunuhan itu."The New York Times memetik Ahmad Assed, Presiden Pusat Islam New Mexico, berkata dia telah diberitahu suspek adalah seorang muslim Sunni yang marah kerana anak perempuannya berkahwin dengan seorang Muslim Syiah.Pada sidang media, polis berkata mereka masih menyiasat motif pembunuhan itu.Ketegangan meningkat di Albuquerque selepas penemuan satu mayat berhampiran pejabat yang menyediakan perkhidmatan kepada pelarian pada 5 Ogos.Itu berlaku ketika polis sedang menyiasat kematian dua lelaki yang telah meninggal dunia dalam tempoh 10 hari sebelumnya.Kedua-dua pembunuhan tersebut dikaitkan dengan Muhammad Syed.Sepucuk pistol dipercayai digunakan dalam pembunuhan itu ditemui semasa polis menggeledah rumahnya.Kes pembunuhan pada November lalu juga kemungkinan ada kaitan dengan pembunuhan baru-baru ini.Pembunuhan yang tidak berkesudahan telah menimbulkan kegusaran dalam masyarakat Islam di bandar itu."Kini, orang ramai mula panik," kata Tahir Gauba, Pengarah Hal Ehwal Awam Pusat Islam New Mexico, kepada Albuquerque Journal.Presiden AS Joe Biden terdahulu menyatakan sokongan dan berikrar akan mengembalikan keamanan serta perpaduan kepada penduduk di Albuquerque.“Saya marah dan sedih dengan pembunuhan ngeri empat lelaki Islam di Albuquerque,” katanya di Twitter.“Sementara kami menunggu siasatan penuh, doa saya bersama keluarga mangsa, dan pentadbiran saya berdiri teguh bersama masyarakat Islam."Serangan kebencian ini tidak mempunyai tempat di Amerika."- AFP

(Sidang media oleh Ketua Polis Albuquerque, Harold Medina / REUTERS)


44 maut dalam serangan tentera penjajah Israel ke atas Semenanjung Gaza sejak awal Sabtu

RUMMANAH, 10 Ogos - Serangan peluru berpandu dan bedilan roket oleh tentera penjajah Israel ke atas Semenanjung Gaza sejak awal Sabtu lalu setakat ini telah mengorbankan sejumlah 44 nyawa.Jumlah tersebut termasuk 15 remaja dan kanak-kanak berusia 4 hingga 18 tahun.Menurut laporan media tempatan, daripada angka itu, empat yang terkorban adalah adik-beradik daripada keluarga Najm.

Dalam pada itu, saksi kejadian, Fayez al-Halabi 12 tahun menceritakan sebelum serangan berlaku, empat adik beradik tersebut sedang duduk mengelilingi kubur datuk mereka, Jamil yang terletak di hadapan pintu rumah mereka di kem pelarian Jabalia, utara Gaza.Mereka diserang oleh peluru berpandu daripada pesawat peninjau Israel ketika berada di lokasi kejadian.Kurang 24 jam sebelum itu, di kem Jabali, enam orang awam terbunuh, termasuk 4 kanak-kanak dan seorang wanita selain beratus lagi cedera apabila dua rumah terkena bedilan peluru berpandu tentera haram Israel. -AFP


Tangki simpanan minyak keempat terbakar di Cuba, 14 anggota bomba masih hilang

(Helikopter memadam kebakaran di depoh bahan api di Matanzas, Cuba semalam/FOTO AFP)

MATANZAS, 9 Ogos - Tangki ketiga telah disambar api dan runtuh akibat tumpahan minyak dari tangki kedua yang terbakar dua hari sebelum itu.Kejadian itu merupakan kemalangan terbesar industri minyak sejak berdekad di negara tersebut.Cuba telah mencapai kemajuan dalam memadamkan api yang marak pada hujung minggu selepas mendapat bantuan daripada Mexico dan Venezuela.Namun pada Ahad, api mula merebak dari tangki kedua, yang runtuh.Tangki keempat kini juga terancam namun belum terbakar.Seorang anggota bomba terbunuh dan 14 lagi masih hilang.Matanza yang terletak lebih kurang 160 kilometer dari Havana merupakan pelabuhan terbesar Cuba yang menerima import minyak mentah dan bahan api.

(14 anggota bomba dilaporkan masih hilang ketika memadam kebakaran di depoh bahan api/FOTO AFP)

Setiap tangki di kemudahan itu mampu menyimpan 300,000 tong dan menyediakan bahan api kepada loji elektrik.Cuba kini mengalami bekalan elektrik terputus setiap hari dan kekurangan bahan api. Kehilangan bahan api dan kapasiti penyimpanan berkemungkinan memburukkan lagi keadaan.Ini mencetuskan bantahan kecil warga tempatan dalam beberapa bulan kebelakangan ini. - AFP


Sambutan Hari Kebangsaan Singapura Ke-57, meriah

SINGAPURA, 10 Ogos - Sambutan Hari Kebangsaan Singapura ke-57 yang diadakan secara fizikal berlangsung dengan acara Perbarisan dan Perarakan Istiadat berskala besar di Pentas Terapung Marina Bay di sini, semalam.

Bertemakan “Stronger Together, Majulah!” Perarakan Hari Kebangsaan (NDP) 2022 tahun ini dihadiri oleh Presiden Singapura Halimah Yacob dan Perdana Menteri Lee Hsien Loong.Sambutan tahun ini meriah dengan kehadiran kira-kira 25,000 orang di pentas itu, selepas Perarakan Istiadat yang ringkas tahun lalu disebabkan COVID-19.Sambutan dimulakan dengan segmen pertama bertajuk "Kekuatan Negara Kita", yang merangkumi Paparan Pertahanan Menyeluruh melibatkan persembahan udara, darat dan laut oleh Angkatan Tentera Singapura dan Pasukan Keselamatan Negara.Menyusuli selepasnya adalah acara Perbarisan dan Perarakan Istiadat yang disertai oleh 2,000 peserta daripada kontinjen perarakan maya dan fizikal, juga dari Angkatan Tentera Singapura, Pasukan Keselamatan Dalam Negeri serta agensi-agensi lain.

Segmen itu dilengkapi dengan persembahan tatu tentera secara maya dan buat julung kalinya seasa perarakan berlangsung, pasukan koir membuat penampilan secara maya mempersembahkan lagu tema NDP 2022 "Stronger Together".Acara itu disambung dengan segmen kedua bertajuk "The Story of Us", yang menampilkan persembahan secara langsung mengenai pencapaian Singapura, sebagai sebuah komuniti dan negara yang muncul lebih kuat berbanding cabaran yang dihadapinya.Perarakan Istiadat disiarkan secara penstriman langsung di halaman Facebook dan YouTube rasmi NDPeeps, serta saluran TV kebangsaan. -BERNAMA


Banjir terburuk di Seoul, lapan dilaporkan terkorban

(Seorang lelaki terpaksa meredah jalan raya yang ditenggelami air selepas hujan lebat di daereah Gangnam, Seoul/FOTO AFP)

SEOUL, 9 Ogos - Sekurang-kurangnya lapan dilaporkan maut manakala tujuh lagi masih hilang selepas bandar raya di Korea Selatan dilanda ribut dan hujan lebat.Bukan itu sahaja, sebahagian stesen kereta api bawah tanah dan jalan-jalan utama di bandar tersebut turut dilaporkan tenggelam akibat bencana alam ituMedia tempatan melaporkan, hujan lebat yang turun sejak semalam itu disifatkan paling lebat dalam tempoh 80 tahun.Situasi itu juga turut menimbulkan kebimbangan dalam kalangan penduduk tempatan.

(Pejalan kaki di Pasar Namseong yang bersejarah di daerah Gangnam, Seoul/FOTO AFP)

"Situasi ini amat mengejutkan kerana Gangnam adalah pusat ekonomi dan maju tetapi terdedah dengan bencana alam seperti ini," kata penduduk tempatan Moon Yong Chun.Imej yang dikongsikan di media sosial semalam menunjukkan orang ramai meredah banjir selain air dari stesen-stesen kereta api bawah tanah turut melimpah serta kenderaan separa tenggelam di daerah Gangnam.Gangguan bekalan elektrik juga dilaporkan berlaku di beberapa kawasan terlibat susulan banjir tersebut.


FBI serbu rumah Trump, dakwa sistem keadilan AS tidak berlaku adil

(Kelihatan kereta polis di luar kediaman bekas Presiden AS Donald Trump di Mar-A-Lago, Palm Beach, Florida/FOTO AFP)

PALM BEACH, 9 Ogos - Bekas Presiden Amerika Syarikat Donald Trump menyatakan kediaman mewah Mar-A-Lago miliknya di Palm Beach, Florida, telah diserbu FBI.Trump dalam kenyataan bagaimanapun tidak menyatakan mengapa serbuan dilakukan.Trump berkata Mar-A-Lago kini sedang dikepung, dan diduduki oleh sekumpulan besar ejen FBI.Beliau turut mendakwa FBI telah menceroboh peti besi nya.Sementara itu menurut sumber, Jabatan Kehakiman Amerika telah melancarkan penyiasatan peringkat awal ke atas penghapusan rekod rasmi Trump ke harta pusakanya di Florida.Siasatan dibuat selepas Pentadbiran Arkib dan Rekod Kebangsaan memberitahu Kongres bahawa telah menemui kira-kira 15 kotak dokumen Rumah Putih dari rumah Trump di Florida, yang mana beberapa daripadanya mengandungi bahan sulit.

(Beberapa kotak dibawa keluar dari Bangunan Pejabat Eksekutif Eisenhower di perkarangan Rumah Putih sebelum Donald Trump meninggalkan Washington pada 14 Januari 2021/FOTO AFP)

Jawatankuasa Pemantauan Dewan Perwakilan Amerika pada masa itu mengumumkan ia memperluaskan siasatan ke atas tindakan Trump dan meminta Arkib menyerahkan maklumat tambahan.

Trump sebelum ini mengesahkan telah bersetuju untuk memulangkan rekod tertentu kepada Arkib. - AFP


FBI serbu rumah Trump di Florida

PALM BEACH, 9 Ogos- Bekas presiden AS Donald Trump berkata kediamannya di Mar-A-Lago di Florida diserbu oleh ejen Biro Penyiasatan Persekutuan FBI pada Isnin dalam apa yang didakwanya sebagai "salah laku pendakwaan."FBI enggan mengulas sama ada serbuan itu berlaku atau untuk tujuan apa, Trump juga tidak memberikan sebarang petunjuk mengapa ejen persekutuan berada di rumahnya, situasi yang menambah tekanan undang-undang ke atas bekas presiden itu."Ini adalah temph gelap bagi Negara kita, kerana rumah saya yang indah, Mar-A-Lago di Palm Beach, Florida, kini sedang dikepung, diserbu dan diduduki oleh sekumpulan besar ejen FBI," kata Trump dalam satu kenyataan yang disiarkan pada laman Truth Social beliau.Rakaman udara menunjukkan kereta polis di luar kawasan itu."Ia adalah salah laku pendakwaan, menyalahgunakan sistem keadilan, dan serangan oleh Demokrat Kiri Radikal yang tidak mahu saya bertanding jawatan Presiden pada 2024," kata bekas presiden itu."Serangan seperti itu hanya boleh berlaku di negara-negara Dunia Ketiga yang rosak. Malangnya, Amerika kini telah menjadi salah satu daripada Negara tersebut," kata Trump sambil menambah: "Mereka malah menceroboh peti besi saya!"Trump bagaimanapun dilaporkan tidak berada di kediaman tersebut ketika serbuan dilakukan.Beberapa media AS memetik sumber yang rapat dengan penyiasatan sebagai berkata bahawa ejen sedang menjalankan carian yang dibenarkan mahkamah berkaitan dengan potensi salah laku kendalian dokumen sulit yang telah dihantar ke Mar-a-Lago.Arkib Negara berkata pada Februari ia telah mendapatkan semula 15 kotak dokumen dari estet Trump di Florida, yang dilaporkan The Washington Post termasuk dokumeb yang sangat sulit, dibawa bersamanya ketika dia meninggalkan Washington berikutan kekalahannya dalam pemilihan semula.Dokumen yang termasuk surat-menyurat daripada bekas presiden AS Barack Obama, sepatutnya mengikut undang-undang telah diserahkan pada penghujung jawatan presiden Trump tetapi sebaliknya berakhir di pusat peranginan Mar-a-Lago miliknya.Pemulihan kotak itu menimbulkan persoalan tentang pematuhan Trump terhadap undang-undang rekod presiden yang digubal selepas skandal Watergate 1970-an yang memerlukan penghuni Oval Office untuk mengekalkan rekod yang berkaitan dengan aktiviti pentadbiran.Arkib telah meminta agar Jabatan Kehakiman membuka siasatan terhadap amalan Trump.-AFP

(Rumah peranginan milik Donald Trump, di Palm Beach Florida / AFP)


BRUSSELS, 8 Ogos- Rancangan Kesatuan Eropah (EU) untuk mengurangkan sebanyak 15%penggunaan gas di seluruh blok itu bagi menangani krisis harga tenaga yang didorong oleh perang Rusia di Ukraine akan mula dikuatkuasakan esok.Peraturan EU yang dipersetujui dua minggu lalu oleh blok 27 negara itu diterbitkan hari ini dalam warta pentadbiran rasmi Kesatuan Eropah."Memandangkan bahaya yang akan berlaku kepada keselamatan bekalan gas yang disebabkan oleh pencerobohan tentera Rusia terhadap Ukraine, peraturan ini harus berkuat kuasa sebagai perkara yang mendesak," katanya.Matlamatnya adalah untuk EU meningkatkan rizab gas tepat pada masanya untuk musim sejuk yang sangat sukar. Isi rumah dan perniagaan Eropah sedang dihimpit oleh harga tenaga yang melambung tinggi dan pengurangan gas Rusia.Peraturan itu antara lain menetapkan, negara-negara EU "akan menggunakan usaha terbaik mereka" untuk mengurangkan penggunaan gas sebanyak "sekurang-kurangnya 15% " antara Ogos tahun ini hingga Mac tahun depan, berdasarkan purata jumlah yang mereka gunakan dalam tempoh lima tahun sebelumnya.

(Rancangan EU kurangkan 15% penggunaan gas mula berkuat kuasa esok/AFP)

Sesetengah negara EU bagaimanapun telah terkeluar daripada mematuhi peraturan yang ketat tersebut, yang dalam apa juga keadaan disebut sebagai "pengurangan permintaan sukarela".Walaupun EU tidak memasukkan gas Rusia dalam sekatannya terhadap Moscow susulan perang di Ukraine, Kremlin telah memotong bekalan secara drastik. -AFP